Ðe Tsatsadada Nye Nu Vɔ̃a? Nu Kae Tsatsadada Gblẽna Le Ame Ŋu? | Nu Si Biblia Gblɔ\nGBE BUBU Afrikaans Albanian Amharic Arabic Armenian Bengali Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Xhosa Yoruba Zulu\nAme aɖewo bua tsatsadada be enye modzakaɖeɖe si ŋu naneke megblẽ le o, gake ame bubuwo hã bunɛ be enye nuwɔna gbegblẽ.\nÐe nane gblẽ le tsatsadada ŋua?\nAme geɖe bunɛ be naneke megblẽ le tsatsadada si ŋu dziɖuɖu ɖe mɔ ɖo la ŋu o. Tsatsadada siawo dometɔ aɖee nye lotodada si dziɖuɖu da megbe na, eye wòhea ga geɖe vɛ wotsɔ wɔa nuwo wòɖea vi na dukɔmeviwo.\nBiblia megblɔ nya aɖeke tso tsatsadada ŋu tẽe o. Ke hã mɔfiame aɖewo le eme siwo ɖe ale si Mawu bua nuwɔna siae la fia.\nNu si koŋ tsatsadada lɔ ɖe emee nye be woaɖu ame bubuwo ƒe ga, gake Biblia ya xlɔ̃ nu mí be “minɔ ŋudzɔ ɖe ŋukeklẽ ɖe sia ɖe ƒomevi ŋu.” (Luka 12:15) Ŋukeklẽe dɔa amewo wodaa tsatsa. Tsatsadaƒewo doa bobloe be amewo ate ŋu aɖu ga gbogbo aɖe, evɔ wònye ɖe wole woflum, elabena wonyae be didi be yewoazu kesinɔtɔwo ana be amewo natsɔ ga gbogbo aɖe adae. Tsatsadada mekpena ɖe amewo ŋu be woaƒo asa na ŋukeklẽ o, ɖe wònana wodina be yewoakpɔ ga agbagba aɖeke madzemadzee boŋ.\nTsatsadada ƒãa ɖokuitɔdidi sẽŋu aɖe ɖe edalawo me, eyae nye be tsatsadala bubuwo ƒe ga siwo fiã la nazu yewo tɔ. Ke hã Biblia de dzi ƒo na mí be “ame aɖeke neganɔ ye ŋutɔ ƒe nyonyo dim o, ke ame bubu tɔ boŋ.” (1 Korintotɔwo 10:24) Se Ewoawo dometɔ ɖeka gblɔ be, ‘Mègabiã ŋu ɖe nu sia nu, si nye hawòvi tɔ la ƒe ɖeke ŋu o.’ (2 Mose 20:17) Ne woagblɔe tututu la, ɖe tsatsadala si ɖoe kplikpaa be yeaɖu la nɔa mɔ kpɔm be ame bubuwo ƒe ga nafiã ne ye ya yeaɖu.\nBiblia xlɔ̃ nu mí be míagaxɔe ase be aklama nye vivimeŋusẽ aɖe si ɖina na ame eye wònana be nu nyona na ame o. Wogblɔ le ame aɖewo siwo megaxɔ Mawu dzi se o le blema Israel ŋu be woɖo “kplɔ̃ na aklama.” Ðe Mawu da asi ɖe woƒe nuwɔna ma dzia? Kura o. Egblɔ na wo be: “Miewɔ nu si nye vɔ̃ le ŋkunye me, eye mietia nu si medze ŋunye o.”—Yesaya 65:11, 12.\nEnye nyateƒe be le xexea me ƒe akpa aɖewo la, wozãa ga siwo wokpɔna tso tsatsadada siwo ŋu dziɖuɖu ɖe mɔ ɖo me la tsɔ kpɔa dumeviwo ƒe sukudenyawo, ganyawo kple hadomeɖoɖo bubuwo gbɔ. Gake ga mawo zazã ɖe nu mawo ŋu mena mɔ si dzi woto kpɔ wo la nyo o. Mɔ siwo dzi wotona kpɔa wo kpɔtɔ nye nuwɔna siwo dea ŋukeklẽ kple ɖokuitɔdidi ƒe dzi ƒo na amewo eye wonana hã be amewo xɔnɛ sena be yewoate ŋu akpɔ ga agbagba aɖeke madzemadzee.\n‘Mègabiã ŋu ɖe nu sia nu, si nye hawòvi tɔ la ƒe ɖeke ŋu o.’—2 Mose 20:17.\nNu kae tsatsadada gblẽna le edalawo ŋu?\nBiblia xlɔ̃ nu be “ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ ƒe nudzodzro geɖe, siwo wɔa nuvevi ame, siwo nyrɔa ame ɖe tsɔtsrɔ̃ kple gbegblẽ me, la me.” (1 Timoteo 6:9) Ŋukeklẽe dɔa amewo wodaa tsatsa, eye “ŋukeklẽ” gblẽa nu le ame ŋu ale gbegbe be Biblia yɔe kpe ɖe nuwɔna gbegblẽ siwo wòle be míatsri keŋkeŋ la ŋu.—Efesotɔwo 5:3.\nEsi wònye be tsatsadalawo dina be yewoazu kesinɔtɔwo agbagbamadzemadzee ta la, tsatsadada wɔnɛ be wozua galɔ̃lawo, evɔ Biblia ya gblɔ be “nu vɔ̃ɖi ƒomeviwo katã ƒe ke ɖekae nye galɔlɔ̃.” Galɔlɔ̃ ate ŋu akpɔ ŋusẽ ɖe ame ƒe agbenɔnɔ dzi bɔbɔe ale gbegbe be amea nava tsi dzimaɖi vevie eye magaxɔ Mawu dzi ase o. Biblia gblɔ tso ame siwo ga ƒe mɔ̃ ɖe la ŋu be “wotsɔ vevesese geɖe ŋɔ wo ɖokuiwo flofloflo.”—1 Timoteo 6:10.\nŊukeklẽ nana be nu mesua ame o, eye amea mekpɔa ŋudzedze ɖe ga si wòkpɔna la ŋu o eye esia nana be mekpɔa dzidzɔ vavãtɔ o. Biblia gblɔ be: “Ame si lɔ̃a ga la, ga maɖi ƒo nɛ o, eye ame si lɔ̃a kesinɔnu la, viɖe aɖeke matso eme nɛ o.”—Nyagblɔla 5:9.\nTsatsadada va zu nu tsiamesi na ame geɖe siwo tsɔe ɖo dɔe. Tsatsadada ƒe kuxia keke ta le xexea me godoo. Wobu akɔnta be ame miliɔn geɖewoe tsatsadada zu nu tsiamesi na le United States (États-Unis) ɖeɖe dzaa.\nLododo aɖe gblɔ be: “Domenyinu, si ŋu wotsi hohoho ɖo la, yayra manɔ me o.” (Lododowo 20:21) Ame geɖe siwo tsatsadada zu numame na la zu femewo, woɖu agba gɔ̃ hã, dɔ ge le wo dometɔ geɖe si, eye wo kple wo srɔ̃wo kple wo xɔlɔ̃wo dome klã. Ne amewo wɔ ɖe Biblia ƒe mɔfiamewo dzi la, ate ŋu akpe ɖe wo ŋu woaƒo asa na nu siwo tsatsadada gblẽna le ame ƒe agbenɔnɔ kple eƒe dzidzɔkpɔkpɔ ŋu.\n“Ame siwo ɖoe kplikpaa be yewoazu kesinɔtɔwo la, gena ɖe tetekpɔ kple mɔtetre kpakple movidzɔdzɔ ƒe nudzodzro geɖe, siwo wɔa nuvevi ame, siwo nyrɔa ame ɖe tsɔtsrɔ̃ kple gbegblẽ me, la me.”—1 Timoteo 6:9.


Yakob Te Ka Me Kple Mawudɔla Aɖe, Yakob Kple Esau Wɔ Ŋutifafa | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombia Tokunɔgbe Croatian Czech Dangme Danish Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nYehowa do ŋugbe na Yakob be yeakpɔ eta abe ale si yekpɔ Abraham kple Isak ta ene. Yakob va nɔ teƒe aɖe si woyɔna be Haran, eɖe srɔ̃, ƒome gã aɖe ŋutɔ nɔ esi eye wòkpɔ kesinɔnu geɖe.\nEmegbe Yehowa gblɔ na Yakob be: ‘Trɔ yi mia de.’ Eya ta Yakob kple eƒe ƒomea dze mɔ didi aɖe zɔzɔ gɔme ɖo ta wo de. Esi wole mɔa dzi yina la, ame aɖewo va gblɔ na Yakob be: ‘Nɔviwò Esau le mɔa dzi gbɔna, eye ŋutsu 400 kpe ɖe eŋu!’ Yakob vɔ̃ ŋutɔ elabena esusu be Esau di be yeawɔ nu vevi ye kple yeƒe ƒomea. Edo gbe ɖa na Yehowa be: ‘Meɖe kuku, ɖem tso nɔvinye si me.’ Le ŋkeke si kplɔe ɖo dzi la, Yakob ɖo alẽwo, gbɔ̃wo, nyiwo, kposɔwo kple tedzi geɖewo ɖe Esau.\nLe zã ma me, esi Yakob ɖeɖe li la, ekpɔ mawudɔla aɖe! Eye mawudɔla la dze kametete gɔme kplii. Wonɔ edzi ʋuu va se ɖe esime ŋu ke. Togbɔ be nu vevi wɔ Yakob hã la, mena ta o. Mawudɔla la gblɔ nɛ be: “Ðe asi le ŋunye madzo.” Gake Yakob ɖo eŋu nɛ be: ‘Ao, nyemaɖe asi le ŋuwò o, va se ɖe esime nàyram hafi.’\nMawudɔla la yra Yakob mlɔeba. Azɔ Yakob kpɔe be Yehowa maɖe mɔ Esau nawɔ nu vevi ye o.\nLe ŋdi ma la, Yakob kpɔ Esau kple ŋutsu 400 siwo le eŋu la ɖaa. Yakob dze ŋgɔ na eƒe ƒomea va do go nɔvia eye wòbɔbɔ nɛ zi adre sɔŋ. Esau ƒu du va kpe Yakob eye wòkpla asi kɔ nɛ. Wo ame evea wofa avi eye wowɔ ŋutifafa. Aleke nèsusu be Yehowa ase le eɖokui me tso ale si Yakob kpɔ kuxia gbɔe ŋu?\nEmegbe Esau trɔ yi aƒe me, eye Yakob hã yi wo de. Yakob dzi ŋutsuvi 12. Woƒe ŋkɔwoe nye Ruben, Simeon, Lewi, Yuda, Dan, Naftali, Gad, Aser, Isakar, Zebulon, Yosef kple Benyamin. Yehowa zã wo dometɔ ɖeka si ŋkɔe nye Yosef tsɔ ɖe eƒe amewo. Ènya ale si wòwɔea? Na míakpɔe ɖa.\n“Miyi edzi mialɔ̃ miaƒe futɔwo, eye minɔ gbe dom ɖa ɖe ame siwo tia mia yome la ta, ne miazu mia Fofo si le dziƒowo la ƒe viwo.”—Mateo 5:44, 45\nNyabiasewo: Nu kae Yakob wɔ hafi woyrae? Aleke wòwɔ ŋutifafa kple nɔviae?


Yohanes 5 | Biblia Le Internet Dzi | Xexe Yeye Gɔmeɖeɖe\nYesu da dɔ na ŋutsu aɖe le Betzata (1-18)\nYesu Fofo na ŋusẽe (19-24)\nKukuawo ase Yesu ƒe gbe (25-30)\nÐaseɖiɖi siwo ku ɖe Yesu ŋu (31-47)\n5 Le esia megbe la, Yudatɔwo ƒe ŋkekenyui+ aɖe ɖo, eye Yesu yi Yerusalem. 2 Ke ta aɖe le Yerusalem le Alẽgbo+ la gbɔ, si woyɔna le Hebrigbe me be Betzata, eye akpata atɔ̃ le afi ma. 3 Dɔnɔ gbogbo aɖewo, siwo nye ŋkuagbãtɔwo, bunɔwo kple titilélawo,* mlɔ anyi ɖe afi ma. 4 * —— 5 Ke ŋutsu aɖe le afi ma, si le dɔ lém ƒe blaetɔ̃ vɔ enyie nye ema. 6 Esi Yesu kpɔ ŋutsu sia le anyimlɔƒe, eye wònya be ɣeyiɣi didi aɖee nye ema wòle dɔ lém la, ebiae be: “Èdi be wò lãme nasẽa?”+ 7 Dɔnɔa ɖo eŋu nɛ be: “Aƒetɔ, ame aɖeke mele asinye akɔm ada ɖe ta la me ne woblu tsia o, eye kaka maɖo la, ame bubu gena ɖe eme doa ŋgɔ nam.” 8 Yesu gblɔ nɛ be: “Tso! Tsɔ wò aba, eye nàzɔ.”+ 9 Ale ŋutsua ƒe lãme sẽ enumake, eye wòtsɔ eƒe aba hede asi zɔzɔ me. Ke gbe ma gbe nye Sabat. 10 Eya ta Yudatɔ aɖewo gblɔ na ame si ŋu woda gbe le la be: “Egbee nye Sabat, eye se meɖe mɔ be nàtsɔ wò aba o.”+ 11 Gake eɖo eŋu na wo be: “Ame si da gbe le ŋunye lae gblɔ nam be, ‘Tsɔ wò aba, eye nàzɔ.’” 12 Wobiae be: “Ame kae gblɔ na wò be, ‘Tsɔ wò aba, eye nàzɔ’?” 13 Ke ame si ŋu woda gbe le la menya ame la o, elabena Yesu dzo le afi ma hebu ɖe ameha la dome. 14 Le nu siawo megbe la, Yesu kpɔe le gbedoxɔa me, eye wògblɔ nɛ be: “Kpɔ ɖa, wò lãme sẽ. Mègawɔ nu vɔ̃ azɔ o, ne nu si vɔ̃ɖi wu esia nagadzɔ ɖe dziwò o.” 15 Ŋutsu la yi ɖagblɔ na Yudatɔwo be Yesue da gbe le ye ŋu. 16 Le esia ta Yudatɔwo ti Yesu yome vevie, elabena ele nu siawo wɔm le Sabat dzi. 17 Ke egblɔ na wo be: “Fofonye le dɔ wɔm va se ɖe fifi, eye nye hã mele dɔ wɔm.”+ 18 Esia tae Yudatɔwo gadi vevie wu be yewoawui, elabena menye ɖeko wòle dadam le Sabat la dzi o, ke ele Mawu hã yɔm be ye Fofo+ hetsɔ eɖokui le sɔsɔm kple Mawu.+ 19 Eya ta Yesu gblɔ na wo be: “Vavã, vavã mele egblɔm na mi be, Vi la mate ŋu awɔ nu ɖeka pɛ hã le eɖokui si o, negbe nu siwo wòkpɔ Fofoa wòle wɔwɔm la ko.+ Elabena nu sia nu si Fofo la wɔna la, nu mawo ke Vi la hã wɔna. 20 Elabena Fofo la lɔ̃a Vi+ la, eye wòfiaa nu siwo katã eya ŋutɔ wɔna lae, eye afia dɔ siwo lolo wu esiawo lae, ne wòawɔ moyaa na mi.+ 21 Elabena ale si ko Fofo la fɔa ame kukuwo hegbɔa agbe wo la,+ nenema kee Vi la hã gbɔa agbe ame siwo wòdi.+ 22 Elabena Fofo la medrɔ̃a ʋɔnu ame aɖeke o, ke boŋ etsɔ ʋɔnudɔdrɔ̃ la katã de asi na Vi+ la, 23 ne amewo katã nade bubu Vi la ŋu abe ale si ko wodea bubu Fofo la ŋu ene. Ame si medea bubu Vi la ŋu o la, medea bubu Fofo si dɔe ɖa la hã ŋu o.+ 24 Vavã, vavã mele egblɔm na mi be, ame si sea nye nya, eye wòxɔa Ame si dɔm ɖa la dzi sena la, agbe mavɔ le esi,+ eye womadrɔ̃ ʋɔnui o, ke boŋ eto ku me yi agbe me.+ 25 “Vavã, vavã mele egblɔm na mi be, gaƒoƒo la gbɔna, eye wòde azɔ, esime ame kukuwo ase Mawu ƒe Vi la ƒe gbe, eye ame siwo ɖo to la anɔ agbe. 26 Elabena ale si agbe* le Fofo la ŋutɔ mee la,+ nenema kee wòna agbe le Vi la hã me.+ 27 Eye wòna ŋusẽe be wòadrɔ̃ ʋɔnu,+ elabena Amegbetɔvi+ wònye. 28 Esia megawɔ nuku na mi o, elabena gaƒoƒo la gbɔna, esime ame siwo katã le ŋkuɖodziyɔdowo me la ase eƒe gbe,+ 29 eye woado go, ame siwo wɔ nu nyuiwo la, hena agbe ƒe tsitretsitsi, eye ame siwo wɔ nu vlowo la, hena ʋɔnudɔdrɔ̃ ƒe tsitretsitsi.+ 30 Nyemate ŋu awɔ naneke le ɖokuinye si o; nu si mese la nue medrɔ̃a ʋɔnu ɖo; eye ʋɔnu si medrɔ̃na la le dzɔdzɔe,+ elabena nyemewɔa nye ŋutɔ nye lɔlɔ̃nu o, ke ame si dɔm ɖa la ƒe lɔlɔ̃nue mewɔna.+ 31 “Ne nye ɖeka meɖi ɖase le ɖokuinye ŋu la, ekema nye ɖaseɖiɖi la menye nyateƒe o.+ 32 Ame bubu aɖe li, si ɖia ɖase le ŋunye, eye menya be ɖase si wòɖina le ŋunye la nye nyateƒe.+ 33 Miedɔ amewo ɖo ɖe Yohanes gbɔ, eye wòɖi ɖase le nyateƒenya+ la ŋu na mi. 34 Gake nyemehiã amegbetɔ ƒe ɖaseɖiɖi le ŋutinye o, ke mele nya siawo gblɔm ne miakpɔ ɖeɖe. 35 Yohanes nye akaɖi si le bibim hele keklẽm, eye miedi be yewoakpɔ dzidzɔ gã aɖe le eƒe kekeli la me ɣeyiɣi kpui aɖe ko.+ 36 Ke ɖaseɖiɖi si lolo wu Yohanes tɔ la le asinye, elabena dɔ siwo tututu Fofonye de asi nam be mawɔ, siwo wɔm mele la, woawoe le ɖase ɖim le ŋunye be Fofo lae dɔm ɖa.+ 37 Eye Fofo si dɔm ɖa la ŋutɔ ɖi ɖase le ŋunye.+ Miese eƒe gbe ɣeaɖekeɣi kpɔ o, eye miekpɔ eƒe nɔnɔme hã kpɔ o,+ 38 eye eƒe nya la mele mia me o, elabena miexɔ ame si wòdɔ ɖa la dzi se o. 39 “Miele Ŋɔŋlɔawo me dzrom tsitotsito,+ elabena miesusuna be yewoato wo dzi akpɔ agbe mavɔ; evɔ woawo* kee le ɖase ɖim le ŋunye.+ 40 Gake miedi be yewoava gbɔnye+ ne miakpɔ agbe o. 41 Nyemexɔa kafukafu tso amewo gbɔ o, 42 ke menyae nyuie be mielɔ̃ Mawu o. 43 Meva le Fofonye ƒe ŋkɔ me, ke miexɔm o. Nenye ame bubu aɖee va le eya ŋutɔ ƒe ŋkɔ me la, anye ne miaxɔ ame ma ya. 44 Aleke wɔ miaxɔ dzinye ase, esi miele kafukafu xɔm tso mia nɔewo gbɔ, evɔ miele kafukafu si tso Mawu ɖeka kolia la gbɔ ya dim o?+ 45 Migasusu be matso mia nu na Fofo la o; ame aɖe li si tsoa mia nu; eyae nye Mose,+ ame si dzi mieda miaƒe mɔkpɔkpɔ ɖo. 46 Le nyateƒe me la, ɖe miexɔ Mose dzi se la, anye ne miexɔ dzinye se, elabena eŋlɔ nu tso ŋunye.+ 47 Ke ne miexɔ nu siwo wòŋlɔ ɖi la dzi se o ɖe, aleke miawɔ axɔ nye nyawo dzi ase?”\n^ Alo, “sitilélawo.”\n^ Kpɔ Megbenyawo A3.\n^ Alo, “agbe ƒe nunana.”\n^ Efia, ŋɔŋlɔawo.


Psalmowo 112 - Holy Bible [Ewe Bible 1913] - (Psa 112)\nMikafu Yehowa! Woayra ŋutsu, si vɔ̃a Yehowa, eye wòkpɔa dzidzɔ le eƒe seawo ŋu vevie.\nŊusẽ anɔ viawo ŋu le anyigba dzi, eye woayra dzime dzɔdzɔe tɔwo ƒe ƒome.\nNu geɖe kple kesinɔnu le eƒe me, eye eƒe dzɔdzɔenyenye li tegbee.\nAmenuvela, nublanuikpɔla kple dzɔdzɔetɔ nye kekeli dze na nuteƒewɔlawo le viviti me.\nEme anye na ŋutsu, si naa nu ame, eye wòdoa nu na ame; eya ƒe nya aɖu dzi le ʋɔnudɔdrɔ̃ nu.\nElabena ke maɖe le ete akpɔ o tegbee; ame dzɔdzɔe anɔ anyi hena ŋkuɖoɖodzi tegbee.\nDzi le eƒo mavɔ̃ o, vaseɖe esime wòakpɔ eƒe ketɔwo ta ɖa.\nEnaa nu ame dahewo fũ, eƒe dzɔdzɔenyenye li tegbee, eye eƒe dzo ade dzi le bubu me.\nAme vɔ̃ɖi kpɔe, eye dzi kui, eɖu aɖukli, eye wòabu ɖa. Ame vɔ̃ɖiwo ƒe didi nu ayi.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Setswana Slovak Slovenian Spanish Swahili Swedish Ukrainian\n‘Anyrawɔwɔ nye nɔnɔme si wosrɔ̃na eye woate ŋu aɖe asi le nusianu si wosrɔ̃ ŋu.’—Ðk. C. Sally Murphy.\nANYRAWƆLA kple amesi ŋu wowɔnɛ ɖo siaa hiã kpekpeɖeŋu. Ele be anyrawɔla nasrɔ̃ nuwɔwɔ ɖe amewo ŋu nyuie esime mazã eƒe ŋusẽ madzemadzee o. Eye amesi ŋu wole nua wɔm ɖo hiã na mɔnu si wòazã atsɔ anɔ te ɖe kuxia nu dzidzedzetɔe.\nZi geɖe la, anyrawɔla menya alesi wowɔa nu ɖe ame ŋui o eye mesea nu gɔme na amesiwo wòdoa ŋɔdzi na o. Ele be ŋku nanɔ eŋu vevie eye woafiae alesi wòawɔ nu ɖe amewo ŋu nyuie. Agbalẽ si nye Take Action Against Bullying gblɔ be: “Ne anyrawɔlawo mesrɔ̃ nɔnɔme yeyewo helé wo me ɖe asi o la, ekema ɖeko wòayi edzi anɔ anyra wɔm le amewo ŋu le woƒe agbemeŋkekewo katã me. Wowɔa anyra le wo srɔ̃wo, wo viwo, kpakple ɖewohĩ wo teviwo ŋu le dɔwɔƒewo.”\nKpekpeɖeŋu Nana Wo be Woaganye Anyrawɔlawo O\nHehenana ɖeviwo tso ɖevime ke be woawɔ nu veveseseɖeamenutɔe ate ŋu akpe ɖe wo ŋu be woagazu anyrawɔlawo o. Agbalẽsrɔ̃nya dzikpɔla siwo le dukɔ aɖewo me le asi trɔm le ɖoɖo yeye aɖe si woyɔna be veveseseɖeamenu ƒe hehenana ŋu. Eƒe taɖodzinue nye be woafia ɖevi siwo mexɔ ƒe atɔ̃ haɖe o be woase ame bubuwo ƒe seselelãmewo gɔme ahawɔ nu ɖe wo ŋu le dɔmenyonyo me. Togbɔ be nyatakaka sue aɖe koe li ku ɖe viɖe siwo ava do tso ɖoɖo sia me mlɔeba ŋu hã la, nusiwo dze xoxo ɖee fia be amesiwo to hehenana ma me do megawɔa nu ŋutasesẽtɔe abe ame bubuwo ene o.\nNe dzilae nènye la, mele be nàgblẽ hehenana ma ɖe nufialawo ɖeɖeko si me o. Ne mèdi be viwò nazu anyrawɔla o la, ke ele be nàfiae alesi wòade bubu kple asixɔxɔ amewo ŋu to nyagbɔgblɔ kple kpɔɖeŋuɖoɖo siaa me. Nukae ate ŋu akpe ɖe ŋuwò? Anɔ eme be hehenana ƒe mɔfiametsoƒe nyuitɔ kekeake si ŋu amewo medea bubui tututu o—Mawu ƒe Nya, Biblia la—anya nɔ asiwò. Aleke wòate ŋu akpe ɖe ŋuwòe?\nLe kpɔɖeŋu me, eɖe alesi Mawu bua anyrawɔwɔ le amewo ŋui fia kɔte. Mekpɔa ŋudzedze ɖe eŋu kura o! Biblia gblɔ le Mawu ŋu be: “Eƒe luʋɔ léa fu . . . amesi lɔ̃a ŋutasẽnuwɔwɔ.” (Psalmo 11:5) Azɔ hã Mawu le nusiwo katã le edzi yim kpɔm. Biblia ƒo nu tso alesi wòse veve alo fa konyi ku ɖe alesi Israel-viwo nɔ fu kpem le “fuɖenametɔwo kple ŋutasẽlawo” si me ŋu. (Ʋɔnudrɔ̃lawo 2:18) Mawu he to na amesiwo nɔ ŋusẽ ŋudɔ wɔm madzemadzee henɔ anyra wɔm le ame tsɛwo kple wɔnamanɔŋutɔwo ŋu enuenu.—Mose II, 22:21-23.\nNusi woate ŋu ayɔ be mɔfiame si wona ku ɖe alesi woawɔ nu ɖe ame ŋu veveseseɖeamenutɔe ŋu si wɔ dɔ ɖe ame geɖe dzi la hã le Biblia me. Yesu gblɔ be: “Nusianu, si mielɔ̃na bena, amewo nawɔ na mi la, miawo hã miwɔ nenema ke na wo.” (Mateo 7:12) Sikasedede sia fiafia ɖeviwo—be woalɔ̃e ahanɔ agbe ɖe enu—mele bɔbɔe o; ebia kpɔɖeŋu nyui ɖoɖo kple kutrikuku geɖe, vevietɔ esi ɖeviwo lɔ̃a wo ɖokui tɔ didi zi geɖe ta. Gake viɖe geɖe le agbagbadzedze mawo ŋu. Ne viwò srɔ̃ alesi wowɔa nu ɖe amewo ŋu le dɔmenyonyo kple le nublanuikpɔkpɔ me la, ekema anyrawɔwɔ le amewo ŋu madzro wo o.\nKpekpeɖeŋu si Li na Amesiwo Ŋu Wowɔa Anyra Le\nDɔ sesẽ aɖe dze ŋgɔ amesiwo ŋu wowɔa anyra le, vevietɔ ɖeviwo—si nye be woada asɔ le nɔnɔme sesẽ ma me. Ne ame aɖe wɔa anyra le ŋuwò la, ɖewohĩ eƒe didi vevie enye be wòana nàtɔtɔ le seselelãme gome. Enɔa mɔ kpɔm be nàdo dziku vevie alo ŋɔdzi nalé wò. Ne èdo dɔmedzoe vevie, alo èwó avi tsɔ ɖee fia be eve ye alo vɔvɔ̃ ɖo ye la, anyrawɔlaa ƒe tameɖoɖo va eme. Eyata agate ŋu awɔ nu ma tɔgbe ke zi gbɔ zi geɖe.\nNukae nàte ŋu awɔ? De ŋugble le aɖaŋuɖoɖo siwo gbɔna ŋu kpɔ. Woŋlɔ wo koŋ na ɖeviwo, gake gɔmeɖoseawo ate ŋu awɔ dɔ le ame tsitsi siwo le akɔ kpem kple anyrawɔlawo hã gome.\n▪ Lé ɖokuiwò kpoo. Mègado dziku o. Biblia ɖo aɖaŋu nunyatɔe be: “Wò dɔmedzoe nu nefa, eye nadzudzɔ dzikudodo!” (Psalmo 37:8) Ne wò dziku fla la, ekema èle ŋusẽ dom anyrawɔla la, eye ɖeko wòana nàwɔ nusi ava ve wò emegbe.—Lododowo 25:28.\n▪ Dze agbagba nàɖe vɔ̃ teƒeɖoɖo ƒe nukpɔsusu ɖa le susu me. Hlɔ̃biabia hea nu gbegblẽwo vɛ ɣesiaɣi. Le nɔnɔme ɖesiaɖe me la, wɔɖenui menaa ame ƒe dzi dzea eme o. Nyɔnuvi aɖe si sɔhɛ atɔ̃ ƒo esi wòxɔ ƒe 16 gblɔ be: “Meɖoe le dzime be ‘maɖo eteƒe na wo kokoko.’ Eyata mena xɔlɔ̃nyewo na kpekpeɖeŋu aɖem eye meɖo eteƒe na amesiwo ƒom la dometɔ eve.” Nukae do tso eme? Egblɔ be: “Ena metsi ya le ɖokuinye me.” Eye eya ŋutɔ ƒe agbenɔnɔ va vloe emegbe. Ðo ŋku Biblia me nya siwo me nunya le la dzi: “Migaɖo vɔ̃ vɔ̃ teƒe na ame aɖeke o.”—Romatɔwo 12:17.\n▪ Ne edze abe dzi le mi ame evea siaa kum la, ke trɔ dzo enumake. Biblia gblɔ be: “Dzudzɔ hafi ne wòava do gã.” (Lododowo 17:14) Ne míagblɔe gbadzaa la, dze agbagba nàƒo asa na amesiwo ɖonɛ wɔa anyra le ŋuwò. Lododowo 22:3 gblɔ be: “Nunyala kpɔa dzɔgbevɔ̃e, eye wòɣlaa eɖokui; ke ame bebewu dea ta eme, eye akpɔ etɔnua.”\n▪ Ne anyrawɔlaa gale edzi kokoko la, ke àte ŋu aɖe ɖokuiwò nu. Tia ɣeyiɣi si me wò dzi dze eme, yi anyrawɔlaa gbɔ nàkpɔ eƒe ŋkume tẽ, eye kakaɖedzi nanɔ asiwò nàƒo nu kple gbe si me kɔ nɛ. Gblɔ nɛ be yemedi nusi wɔm wòle ɖe ye ŋu o—eye be menye nukonyae o ke boŋ dzigbãnyae. Mègazã dzugbewo alo ahe nya o.—Lododowo 15:1.\n▪ Ƒo nu tso anyrawɔwɔ le ŋuwò ŋu na ame tsitsi aɖe si dzi nèka ɖo. Gblɔ kuxia tẽ, eye nàbia kpekpeɖeŋu le alesi nàwɔ akpɔ kuxia gbɔe ŋu. Wɔ nenema ke le wò gbedodoɖa na Mawu me, eye esia ate ŋu anye kpekpeɖeŋu kple akɔfafatsoƒe gã aɖe na wò.—Tesalonikatɔwo I, 5:17.\n▪ Ðo ŋku edzi be bubu le ŋuwò abe ame bubuwo ene. Anyrawɔla adi be nàse le ɖokuiwò me be bubu mele ŋuwò o, eyata esɔ be woawɔ nu manyomanyowo ɖe ŋuwò. Gake menye eyae nye wò ʋɔnudrɔ̃la o. Mawue, eye ekpɔa nyuiƒe le mía dometɔ ɖesiaɖe ŋu. Anyrawɔla la boŋ ŋue bubu meganɔna tututu o le eƒe nɔnɔme ma ta.\nDzilawo—Mikpɔ Mia Viwo Ta\nDzilawo hã ate ŋu adze egɔme kaba adzra wo viwo ɖo be woawɔ nu ɖe anyrawɔlawo ŋu nunyatɔe. Le kpɔɖeŋu me, woate ŋu awɔ fefe siwo me wosrɔ̃a amewo ƒe nuwɔwɔ le kple wo viwo atsɔ afia alesi woaɖe dzinɔameƒo afiae wo.\nTsitrenu nɔnɔ—adzɔ ka—kura gɔ̃ hã ɖea dzideƒo fiana si ɖea dzi le anyrawɔla aɖewo ƒo. Amea ŋkume kpɔkpɔ tẽ, nana be wò asi kple abɔwo navo le wo ɖokui me, kple nuƒoƒo kple gbe si me kɔ hã ate ŋu anye kpekpeɖeŋu. Woxlɔ̃ nu dzilawo be woafia wo viwo be woatrɔ adzo, woaƒo asa na anyrawɔlawo, eye be woabia kpekpeɖeŋu tso ame tsitsi aɖe si dzi woka ɖo, abe nufiala ene, gbɔ.\nAnyrawɔwɔ ƒe nɔnɔmewo ɖeɖe ɖa dzea egɔme tso hehenana ƒomea dzi. Dzila siwo dea ha kple wo viwo eye wotsɔa dzigbɔɖi ɖoa to woƒe dzimaɖitsitsiwo eye wotsɔa ɖe le eme na wo nana wosenɛ le wo ɖokui me be yewo le vevie eye be wolɔ̃a yewo. Amesiwo bi ɖe dzilanyenye kple ɖeviwo ŋuti kuxiwo gbɔ kpɔkpɔ me xlɔ̃ nu dzilawo be woana nukpɔsusu nyui nanɔ ɖeviwo si ku ɖe wo ɖokui ŋu. Nukpɔsusu nyui ƒe amesinɔnɔ alea nana menɔa bɔbɔe na anyrawɔlawo be woawɔ woƒe nuwɔnawo o.\nGake nu geɖe li wu nuƒoƒo ɖeɖeko. Ele be ƒomea me tɔ ɖesiaɖe nasrɔ̃ alesi wodea bubu ame ŋu ahatu veveseseɖeamenu ɖo. Eyata mègaɖe mɔ ɖe anyranu aɖeke wɔwɔ ŋu le aƒewòme o. Na aƒewòme nanye afisi dzidzeme le, afisi wodea bubu ame ŋu le heɖea lɔlɔ̃ fiaa ame le.\nAnyrawɔwɔ Nu Ayi\n“Amegbetɔ ɖua fia ɖe ame bubuwo dzi hena woƒe dzɔgbevɔ̃e.” (Nyagblɔla 8:9) Alea Biblia ƒo nu tso amegbetɔwo ƒe ŋutinya ŋu kpuie. Nyateƒee, anyrawɔwɔ gblẽ nu le ameƒomea ŋu ƒe akpe geɖe. Biblia ŋlɔla aɖe gblɔ be: “Megaɖe ŋku ɖe ameteteɖeanyi, siwo katã dzɔna le ɣea te la, eye kpɔ ɖa, amesiwo wote ɖe anyi la ƒe aɖatsiwo le tsyɔtsyɔm, ke akɔfala aɖeke meli na wo o; amesiwo te wo ɖe anyi la, sẽ ŋuta le wo ŋu, ke akɔfala aɖeke meli na wo o.”—Nyagblɔla 4:1.\nKe hã Mawu kpɔa ŋutasẽnu siwo katã le edzi yim le xexeame, eye wòsea veve ɖe amesiwo wote ɖe anyi nu. Gake ɖe wòawɔ nane tso eŋu gbaɖegbea? Awɔe godoo! De dzesi ŋugbe si wòdo le Mixa 4:4: “Wo dome amesiame abɔbɔ nɔ anyi ɖe eƒe weinka kple eƒe gboti te bɔkɔɔ; elabena Yehowa Zebaot ƒe nue gblɔe.”\nBu alesi xexeame anɔ ne ŋugbedodo ma va eme ŋu kpɔ ko. Ame aɖeke magana ŋɔdzi nalé nɔvia o—anyrawɔla aɖeke maganɔ anyi o! Ðe nya ma medoa dzidzɔ na ame oa? Gake Mawu wɔ geɖe wu etsɔme ma ƒe ŋugbedodo. Biblia fiafiadɔ gã aɖe le edzi yim le xexeame godoo fifi laa. Nu nyui geɖe le dodom tso eme. Wofia amesiwo le gome kpɔm le eme be woaɖe asi le adãnuwɔwɔ ŋu, eye woanɔ ŋutifafa me kple amesiame ahade bubu kple asixɔxɔ amewo ŋu. (Efesotɔwo 4:22-24) Eteƒe madidi o, mɔfiame ma me tsonuwo axɔ anyigba bliboa katã dzi, eye anyrawɔwɔ le amewo ŋu ƒe kuxia maganɔ anyi o. Emegbe Mawu ƒe ŋugbedodo siwo woŋlɔ ɖe Biblia me ava eme bliboe. Amesiame si anɔ anyigba dzi ɣemaɣi magakpe fu akpɔ le anyrawɔlawo si me o!\nMele be wòakpe lãme na wò be nàtrɔ adzo le anyrawɔla gbɔ o\nLe ƒome ɖɔʋuwo me la, wofiaa ɖeviwo be woakpe akɔ kple anyrawɔwɔ le ame ŋu ƒomevi ɖesiaɖe\nFia viwò alesi wòatsɔ ŋuɖɔɖo aɖe eɖokui nui kple dzinɔameƒo\nƉoe Ɖe Amewo Ɖoe Ɖe Amewo Alesi Woawɔ Adzudzɔ Anyrawɔwɔ\ng03 9/8 axa 16-19


Ʋɔnudrɔ̃lawo 5 | Biblia Le Internet Dzi | Xexe Yeye Gɔmeɖeɖe\nDebora kple Barak ƒe aʋadziɖuha (1-31)\nƔletiviwo wɔ aʋa kple Sisera (20)\nKison-tɔʋu la ɖɔ (21)\nAme siwo lɔ̃a Yehowa la le abe ɣe ene (31)\n5 Debora+ kple Barak,+ Abinoam vi, dzi ha sia gbe ma gbe be:+ 2 “Mikafu Yehowa,Elabe wogblẽ taɖa ɖi ʋluya* le Israel,Elabe dukɔ la tsɔ eɖokui na faa!+ 3 Mi fiawo, misee; mi dziɖulawo, miƒu to anyi! Mele ha dzi ge na Yehowa. Madzi kafukafuha* na Yehowa,+ Israel ƒe Mawu+ la. 4 Yehowa, esi nèdo tso Seir,+Esi nèho tso Edom-nyigba dzi la,Anyigba ʋuʋu, tsi dza tso dziƒowo bababa,Alilikpowo ɖuɖu tsi yoyoyo. 5 Towo lólo* le Yehowa ŋkume,+Sinai kekeake hã lólo le Yehowa,+ Israel ƒe Mawu+ la ŋkume. 6 Le Samgar,+ Anat vi ŋɔli,Le Yael+ ŋɔli la, mɔwo dzi ɖi gbɔlo;Mɔzɔlawo katã toa gbememɔwo. 7 Amewo megale Israel ƒe kɔƒewo me o;Womegali o va se ɖe esime nye, Debora,+ metso,Va se ɖe esime metso abe vidada ene le Israel.+ 8 Wotia mawu yeyewo;+Aʋa nɔ agbowo me ɣemaɣi.+ Womekpɔ akpoxɔnu alo akplɔ aɖekeLe ame akpe blaene dome le Israel o. 9 Nye dzi ku ɖe Israel ƒe kplɔlawo ŋu,+Ame siwo tsɔ wo ɖokui na faa yi kple dukɔ la.+ Mikafu Yehowa! 10 Mi ame siwo do tedzinɔ hẽwo,Mi ame siwo bɔbɔ nɔ kuntru nyuiwo dzi,Kple mi ame siwo zɔa mɔ dzi,Mibu eŋu kpɔ! 11 Wose tsikulawo ƒe gbe le lãwo ƒe tsinoƒe;Wole Yehowa ƒe nu dzɔdzɔe wɔwɔwo gblɔm le afi ma,Eƒe ame siwo le Israel kɔƒewo me ƒe nu dzɔdzɔe wɔwɔwo. Ɣemaɣie Yehowa ƒe amewo ɖi va agboawo nu. 12 Nyɔ, nyɔ, Oo Debora!+ Nyɔ, nyɔ, nàdzi ha!+ Tso, Barak,+ Abinoam vi, nàkplɔ wò aboyomewo adzoe! 13 Eye ame siwo susɔ la ɖi va bubumewo gbɔ;Yehowa ƒe dukɔ la ɖi va gbɔnye ɖe kalẽtɔ la ŋu. 14 Efrayim mee wodzɔ tso, wo ame siwo le bali la me,Wodze yowòme, Oo Benyamin, wole wò amewo dome. Kplɔlawo ɖi abu tso Makir,+Eye ame siwo si aʋawɔlawo tiala ƒe atikplɔ le* la tso Zebulon. 15 Isakar ƒe amegãwo nɔ Debora ŋu,Ale si Isakar wɔ la, nenemae Barak+ hã wɔ. Wodɔe wòto afɔ yi bali la me.+ Wodzro dziwo me kpɔ vevie le Ruben ƒe hatsotsowo dome. 16 Nu ka tae nèbɔbɔ nɔ sɔkpa si ŋu kotoku eve le dzi,Hele to ɖom lãkplɔlawo ƒe dze si kum wole na lãhawo?+ Ruben ƒe hatsotsowo de adaŋu vevie. 17 Gilead tsi Yordan godo;+Eye nu ka tae Dan tsi tɔdziʋuwo gbɔ?+ Aser nɔ anyi ɖi ɖe ƒuta,Eye wòtsi eƒe tɔdziʋudzeƒewo.+ 18 Zebulon nye dukɔ si tsɔ eƒe agbe* ke ku faa;Naftali hã+ wɔ nenema le gbadzaƒe si le towo dzi.+ 19 Fiawo va wɔ aʋa;Kanaan fiawo kpe aʋa+Le Taanak, le Megido-tɔ+ la nu ɣemaɣi. Womekpɔ klosalo aɖeke ha o.+ 20 Ɣletiviwo wɔ aʋa tso dziƒo;Wonɔ woƒe mɔwo dzi kpe aʋa kple Sisera. 21 Kison-tɔʋu* la kplɔ wo dzoe,+Blematɔʋu,* Kison-tɔʋu* la. Oo nye luʋɔ,* ètu afɔ ŋusẽtɔwo dzi. 22 Ɣemaɣie sɔwo ƒe afɔziwo nɔ ɖiɖim kpitikpitikpiti,Esi eƒe sɔtsuwo nɔ du dzi vevie.+ 23 Yehowa ƒe dɔla be: ‘Neɖi Meroz ŋu,‘Ɛ̃, neɖi emenɔlawo ŋu,Elabe womeva kpe ɖe Yehowa ŋu o,Womekplɔ kalẽtɔwo ɖo va kpe ɖe Yehowa ŋu o.’ 24 Woyra Yael,+ Kenitɔ Heber+ srɔ̃Geɖe wu le nyɔnuwo dome;Woyrae geɖe wu le nyɔnu agbadɔmenɔlawo dome. 25 Tsie wòbia; ke notsie wònae. Eku notsi kpekẽ+ ɖe bubumewo ƒe kplu me vɛ. 26 Edo asi ɖa tsɔ tsyoti,Edo nuɖusi ɖa tsɔ dɔwɔla ƒe zu. Eye wòda zu ɖe Sisera dzi, egbã ta nɛ,Eye wògbã eƒe tonuƒuiwo heŋɔe.+ 27 Etsra wɔɔ ɖe eƒe afɔnu; etsi anyigba kpoo;Etsra ɖe eƒe afɔnu, etsi anyigba;Afi si wòtsra ɖo la, afi mae wòku ɖo. 28 Nyɔnu aɖe le nu kpɔm to fesre nu,Sisera dadae nɔ nu kpɔm to adzrala me,‘Nu ka tae eƒe tasiaɖam meva ɖo kpɔ o? Nu ka tae eƒe tasiaɖamfɔwo ƒe ɖiɖi tsi megbe ale?’+ 29 Eƒe nyɔnu bubume siwo dze nunya wu ɖoa eŋu nɛ;Eye eya ŋutɔ hã gblɔna na eɖokui be: 30 ‘Woanya nɔ aboyonu siwo wokpɔ la mam,Nyɔnuvi* ɖeka, nyɔnuvi* eve na aʋawɔla ɖe sia ɖe,Sisera ƒe aboyonu nanye avɔ siwo wode amae, aboyonu la nanye avɔ si wode amae,Kple awu si me wolɔ̃ atsyã ɖo, avɔ si wode amae ɖeka, awu siwo me wolɔ̃ atsyã ɖo eveNa nuhalawo ƒe kɔ.’ 31 Oo Yehowa, wò futɔwo katã nu neyi,+Gake na ame siwo lɔ̃a wò la nanɔ abe ɣe si dze le eƒe atsyɔ̃ɖoɖo gã me ene.” Eye anyigba la kpɔ gbɔdzɔe* ƒe blaene sɔŋ.+\n^ Alo, “aʋawɔla siwo gblẽ taɖa ɖi ʋluya.”\n^ Agate ŋu afia, “ʋuʋu.”\n^ Agate ŋu afia, “ame siwo wɔa agbalẽŋlɔla ƒe dɔwɔnu ŋu dɔ.”\n^ Alo, “tɔsisi.”


Tito 3 | Biblia Le Internet Dzi | Xexe Yeye Gɔmeɖeɖe (1984)\nMateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3\n3 Yi edzi nànɔ ŋku ɖom edzi na wo be woabɔbɔ wo ɖokuiwo na dziɖuɖuwo kple ŋusẽwo, eye woaɖo to wo abe dziɖulawo ene, be woanɔ dzadzraɖoɖi na dɔ nyui sia dɔ nyui wɔwɔ, 2 be woagagblẽ ame aɖeke ŋu o, woaganye dzrehelawo o, woanye nugɔmeselawo, woaɖe tufafa afia amewo katã bliboe. 3 Elabena tsã la, mía ŋutɔwo hã míenye movitɔwo, tosẽlawo, ame siwo wokplɔ trae, nudzodzro kple vivisese ƒomevi vovovowo ƒe kluviwo, eye míenɔ vɔ̃ɖinyenye kple ŋubiabiã dzi, míenye ame nyɔŋuwo, ame siwo léa fu wo nɔewo. 4 Ke hã, esi Mawu, mía Xɔla, ƒe dɔmenyonyo kple amelɔlɔ̃ va dze la, 5 eɖe mí, menye le dzɔdzɔenyenye ƒe dɔ, si míawo míewɔ la ta o, ke boŋ le eƒe nublanuikpɔkpɔ la nu to tsilelename si na míegagbɔ agbe kple mía wɔwɔ yeyee to gbɔgbɔ kɔkɔe la me dzi. 6 Ekɔ gbɔgbɔ sia ɖe mía dzi fũu to Yesu Kristo, mía Xɔla la dzi, 7 bene esi wòbu mí ame dzɔdzɔewoe to ame ma ƒe amenuveve me vɔ la, míazu domenyilawo le agbe mavɔ ƒe mɔkpɔkpɔ la nu. 8 Nya sia nye nyateƒe, eye medi be kakaɖedzi nadze le wò nyawo me ɣesiaɣi le nya siawo ŋu, bene ame siwo xɔ Mawu dzi se la ƒe susu nanɔ dɔ nyuiwo wɔwɔ ŋu. Nu siawo nyo, eye viɖe le wo ŋu na amegbetɔwo. 9 Gake ƒo asa na bometsitsi ƒe nyahehewo kple dzidzimewo xexlẽ fia kple dzrehehewo kpakple dzrewɔwɔ le Se la ŋu, elabena viɖe aɖeke mele wo ŋu o, eye wonye nu dzodzrowo. 10 Le ame si doa kɔmama ɖe ŋgɔ gome la, ne èxlɔ̃ nui zi gbãtɔ kple zi evelia vɔ la, ƒo asa nɛ; 11 esi nènyae be wotrɔ ame sia ɖa tso mɔ la ŋu, eye wòle nu vɔ̃ wɔm, esi wòbu fɔ eɖokui, la ta. 12 Ne medɔ Artema alo Tixiko ɖe gbɔwò la, dze agbagba ɖe sia ɖe nàva gbɔnye le Nikopoli, elabena afi mae meɖo be manɔ le vuvɔŋɔli la. 13 Tsɔ nu siwo katã Zena, ame si nya Se la nyuie, kple Apolo, hiã hena woƒe mɔzɔzɔa la na wo, bene naneke nagahiã wo o. 14 Ke na mía tɔwo hã nasrɔ̃ ale si woayi dɔ nyuiwo wɔwɔ dzi, bene woate ŋu akpɔ woƒe nu hiahiã veviwo gbɔ, ne woagazu ame matsekuwo o. 15 Ame siwo katã le gbɔnye la do gbe na wò. Do gbe na ame siwo katã lɔ̃a mí le xɔse me la nam. Amenuveve nanɔ anyi kpli mi katã.


Aleke Abosam Wɔ Va Dzɔ? | Biblia Me Biabiawo\nGBE BUBU Afrikaans Albanian Amharic Arabic Armenian Armenian (West) Azerbaijani Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kikongo Kikuyu Kiluba Kimbundu Kinyarwanda Kirghiz Kirundi Korean Kwangali Lingala Lithuanian Malagasy Maya Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Totonac Tshiluba Tsonga Turkish Twi Ukrainian Urdu Uruund Vietnamese Wayuunaiki Xhosa Yoruba Zande Zulu\nAleke Abosam wɔ va dzɔ?\nMawu mewɔ Abosam o, ke boŋ ewɔ mawudɔla si va wɔ eɖokui Abosam, si wogayɔna be Satana la. Yesu ƒe nyawo ɖee fia be Abosam nye anukwareɖila kple ame maɖifɔ kpɔ va yi. Eya ta tsã la, Abosam nye Mawu ƒe dɔla dzɔdzɔeawo dometɔ ɖeka.—Xlẽ Yohanes 8:44.\nAleke wòdzɔe be mawudɔla aɖe va zu Abosam?\nMawudɔla si va zu Abosam la tiae be yeadze aglã ɖe Mawu ŋu, eye wòble mía dzila gbãtɔwo hã kpe ɖe eɖokui ŋu. Eto esia dzi wɔ eɖokui Satana, si gɔmee nye “Tsitretsiɖeŋula.”—Xlẽ 1 Mose 3:1-5; Nyaɖeɖefia 12:9.\nAbe ale si wòle le Mawu ƒe nuwɔwɔ bubu siwo si nunya le gome ene la, ablɔɖe le mawudɔla si va zu Abosam la hã si be wòatiae nenye be yeawɔ nu nyui alo nu vɔ̃, gake eva di vevie be woade ta agu na ye. Ŋutikɔkɔedidi na eɖokui nɔ vevie nɛ wu Mawu ŋu dzedze.—Xlẽ Mateo 4:8, 9; Yakobo 1:13, 14.\nMɔ kawo dzie Abosam to gale ŋusẽ kpɔm ɖe amewo dzi? Ðe wòle be nàvɔ̃ea? Àte ŋu akpɔ ŋuɖoɖo na biabia siawo le Biblia me.


Romatɔwo 9 | Biblia Le Internet Dzi | Xexe Yeye Gɔmeɖeɖe (1984)\n9 Nyateƒe tom mele le Kristo me; nyemele aʋatso kam o, elabena nye dzitsinya ɖia ɖase nam le gbɔgbɔ kɔkɔe me, 2 be mele nu xam vevie hele veve sem madzudzɔmadzudzɔe le nye dzi me. 3 Elabena ɖe madi be woaɖe nye ŋutɔ ɖa abe ame si woƒo fi de ene tso Kristo la ŋu le nɔvinyewo, ame siwo nye ƒonyemeawo le ŋutilã nu la ta hafi, 4 ame siwo nye Israel viwo, siwo tɔe nye vinyenye la kple ŋutikɔkɔe la kple nubablawo kple Se la tsɔtsɔ na kple subɔsubɔdɔ kɔkɔe kpakple ŋugbedodoawo; 5 ame siwo tɔ tɔgbuiawo nye, ame siwo me Kristo la do tso le ŋutilã nu: woakafu Mawu, ame si ƒo nuwo katã ta la, yi mavɔmavɔ me. Amen. 6 Ke hã, menye abe ɖe Mawu ƒe nya la do kpo nu ene o. Elabena menye ame siwo katã do tso Israel me lae nye “Israel” ŋutɔŋutɔ o. 7 Eye menye be esi wonye Abraham ƒe dzidzime ta la, wo katã wonye viwo o, hafi boŋ: “Nu si woayɔ be ‘wò dzidzime’ la ato Isak dzi.” 8 Egɔmee nye be, ŋutilãmeviwo menye Mawu ƒe viwo ŋutɔŋutɔ o, ke boŋ ŋugbedodo la ƒe viwoe wobuna dzidzime la. 9 Elabena ŋugbedodonya la yi ale: “Magava le ƒe si gbɔna ƒe ɣealewoɣi, eye viŋutsuvi anɔ Sara si.” 10 Ke hã, menye kpɔɖeŋu ma koe li o, ke esime Rebeka fɔ venɔviwo ƒe fu to ame ɖeka, si nye mía tɔgbui Isak, me la tɔ hã li: 11 elabena esime womekpɔ dzi wo o, eye womewɔ nyui alo vɔ̃ aɖeke haɖe o la, bene Mawu ƒe tameɖoɖo si ku ɖe tiatia la ŋu nayi edzi atso Ame si yɔa ame la gbɔ, ke menye tso dɔwɔwɔwo me o ta la, 12 wogblɔ nɛ be: “Xoxoetɔ anye kluvi na ɖevitɔ.” 13 Abe ale si woŋlɔe ɖi ene, be: “Melɔ̃ Yakob, gake Esau ya, melé fui.” 14 Ekema nya kae míagblɔ? Be madzɔmadzɔnyenye le Mawu gbɔa? Gbeɖe! 15 Elabena egblɔ na Mose be: “Makpɔ nublanui na ame si makpɔ nublanui na, eye nye dɔme atrɔ ɖe ame si ŋu nye dɔme atrɔ ɖo la ŋu.” 16 Eya ta metso ame si le didim alo ame si le du sim la ƒe lɔlɔ̃nu me o, ke boŋ etso Mawu, ame si kpɔa nublanui la, ƒe lɔlɔ̃nu me. 17 Elabena Ŋɔŋlɔ la gblɔ na Farao be: “Esia tututu tae meɖe mɔ nèkpɔtɔ li ɖo, bene maɖe nye ŋusẽ afia le gowòme, eye bene woaɖe gbeƒã nye ŋkɔ le anyigba blibo la katã dzi.” 18 Eya ta ekpɔa nublanui na ame si wòdi be yeakpɔe na, gake ame si ŋu wòdi be yeaɖe asi le wòasẽ dzi me la, eɖea asi le eŋu. 19 Eya ta àgblɔ nam be: “Ekema nu ka tae wògabua fɔ ame ɖo? Elabena ame kae tsi tsitre ɖe eƒe lɔlɔ̃nu si wòɖe gblɔ eme kɔ la ŋu kpɔ?” 20 Oo, ame, ekema ame kae nènye, be nàɖo nya ŋu na Mawu? Ðe nu si wome la agblɔ na ame si mee la be, “Nu ka tae nèwɔm alea?” 21 Nya ka gblɔm nèle? Ðe ŋusẽ mele zemela si ɖe tsu dzi, be wòatsɔ anyi si wònya la ƒe ɖe ame ze si woazã hena nu si ŋu bubu le, eye wòagatsɔ eƒe ɖe ame ze si woazã hena nu si ŋu bubu mele o la oa? 22 Eya ta ne Mawu di be yeaɖe yeƒe dɔmedzoe afia, eye yeana woanya yeƒe ŋusẽ, gake wòtsɔ dzigbɔgbɔ blewu ɖe mɔ ɖe dziku ƒe ze siwo le dzadzraɖoɖi na tsɔtsrɔ̃ la ŋu, 23 bene wòana woanya ŋutikɔkɔe ƒe agbɔsɔsɔ si le esi ɖe nublanuikpɔkpɔ ƒe ze, siwo wòdzra ɖo ɖi do ŋgɔ hena ŋutikɔkɔe la ŋu, 24 siwo nye míawo, ame siwo wòyɔ, menye tso Yudatɔwo ɖeɖe ko dome o, ke boŋ tso dukɔwo hã dome la, ekema nya kae míagblɔ tso eya ŋu? 25 Ele abe ale si wògblɔe le Hosea me hã ene, be: “Ame siwo menye nye dukɔ tsã o la, mayɔ wo be ‘nye dukɔ,’ eye ame si nyemelɔ̃ tsã o la be ‘lɔlɔ̃tɔ’; 26 eye le afi si wogblɔ na wo le be: ‘Menye nye dukɔe mienye o’ la, afi mae woayɔ wo le be ‘Mawu gbagbe la ƒe viwo.’” 27 Gawu la, Yesaya do ɣli ɖe Israel ŋuti be: “Togbɔ be Israel viwo ƒe xexlẽme anɔ abe ƒutake ene hã la, ame susɔeawoe woaɖe. 28 Elabena Yehowa abia akɔnta le anyigba dzi, eye ana wòatsɔ ahawu enu kaba.” 29 Eye abe ale si Yesaya gblɔe ɖi do ŋgɔ ene la: “Ne ɖe aʋakɔwo ƒe Mawu,* Yehowa, megblẽ dzidzime aɖeke ɖi na mí o la, anye ne míezu abe Sodom ene, eye anye ne wowɔ mí abe Gomora ene.” 30 Ekema nya kae míagblɔ? Eyae nye be, togbɔ be dukɔwo me tɔwo metiaa dzɔdzɔenyenye yome o hã la, woƒe asi su dzɔdzɔenyenye, si nye dzɔdzɔenyenye si tso xɔse me, la dzi; 31 gake Israel ya, togbɔ be enɔ dzɔdzɔenyenye ƒe se aɖe yome hã la, eƒe asi mesu se sia dzi o. 32 Nu ka tae? Elabena meti eyome to xɔse me o, ke boŋ abe to dɔwɔwɔwo me ene. Wokli “nukikli ƒe kpe” la; 33 abe ale si woŋlɔe ɖi ene be: “Kpɔ ɖa! Mele kpe si ana woakli nu kple agakpe si ana woadze anyi la ɖom anyi le Zion, gake ame si ziɔ eƒe xɔse ɖe eŋu la maɖu ŋukpe o.”\n^ Woyɔe le Helagbe me be Sa·ba·oth′, si sɔ kple nya “Zebaot” le Eʋegbe me.


“Ame ka gbɔe míadzo ayi? Agbe mavɔ nyawo le asiwò.”—YOH. 6:68.\n1. Nya kae Petro gblɔ esime nusrɔ̃la geɖewo trɔ le Yesu yome?\nƔEAÐEƔI la, Yesu Kristo ƒe nusrɔ̃la geɖe siwo melɔ̃ ɖe eƒe nufiafia aɖe dzi o la trɔ le eyome. Eya ta ebia eƒe apostolowo be: “Alo ɖe miawo hã miedi be yewoadzoa?” Petro ɖo eŋu be: “Aƒetɔ, ame ka gbɔe míadzo ayi? Agbe mavɔ nyawo le asiwò.” (Yoh. 6:51-69) Teƒe bubu aɖeke meli woayi o. Ɣemaɣi la, womake ɖe “agbe mavɔ nyawo” ŋu le Yuda subɔsubɔhaa me o, eye nenema kee míawo hã míake ɖe agbe mavɔ nya aɖeke ŋu le Babilon Gã, si nye alakpasubɔsubɔ ƒe xexemefiaɖuƒe, la me egbea o. Fifiae nye ɣeyiɣi vevi si me wòle be ame siwo tra ɖa tso Mawu ƒe alẽhaa dome, siwo di be yewoadze Yehowa ŋu la, ‘nanyɔ’ atrɔ agbɔ va alẽhaa me.—Rom. 13:11.\n2. Nu kae wòle be wòanɔ susu me na mí ku ɖe nya siwo nye nya ɣaɣla alo ʋɔnudrɔ̃nyawo ŋu?\n2 Yehowa tsɔ ɖe le eme na Israel ƒe me alẽ siwo bu. (Mixlẽ Xezekiel 34:15, 16.) Nenema kee wònye Kristotɔ hamemetsitsiwo hã ƒe agbanɔamedzi kple didi vevie be yewoakpe ɖe alẽ si tra mɔ tso alẽhaa me ŋu. Ne wode dɔ asi na gbeƒãɖela aɖe be wòasrɔ̃ nu kple ame aɖe si gbɔdzɔ, si di be woana kpekpeɖeŋu ye la, nu kae wòle be nusɔsrɔ̃a dzi kpɔla nawɔ ne eva nya be amea wɔ nu vɔ̃ gã aɖe? Le esi gbeƒãɖelaa nadze agbagba be yeaɖo aɖaŋu nɛ ku ɖe nya si nye nya ɣaɣla alo ʋɔnudrɔ̃nya ŋu teƒe la, ele be wòagblɔ nɛ be wòayi aɖagblɔe na hamemetsitsiwo. Ne meyi ɖagblɔe na wo o la, ekema gbeƒãɖelaa ŋutɔ nayi aɖaɖe nyaa dzi na hamemetsitsiawo.—3 Mose 5:1; Gal. 6:1.\n3. Alekee ŋutsu aɖe si si alẽ 100 nɔ la wɔ nui esime wòke ɖe ɖeka si bu la ŋu?\n3 Le nyati si do ŋgɔ me la, míeƒo nu tso Yesu ƒe kpɔɖeŋu si ku ɖe ŋutsu aɖe si si alẽ 100 nɔ la ŋu. Esi alẽawo dometɔ ɖeka bu la, egblẽ 99 susɔeawo ɖi heyi ɖadi esi bu la. Aleke gbegbe dzi dzɔ ŋutsu ma esime wòkpɔ alẽ si bu lae enye esi! (Luka 15:4-7) Nenema kee dzi dzɔa míawo hãe ne Mawu ƒe alẽ siwo bu la dometɔ aɖe gatrɔ gbɔ va alẽhaa me. Anɔ eme godoo be lɔlɔ̃ ʋã hamemetsitsiwo kple hamea me tɔ bubuwo woyi ɖasrã ame si gbɔdzɔ la kpɔ. Woawo hã dina be amea natrɔ agbɔ bene Mawu ƒe ametakpɔkpɔ, kpekpeɖeŋu, kple yayrawo nasu esi. (5 Mose 33:27; Ps. 91:14; Lod. 10:22) Ne mɔnukpɔkpɔ su wo si be woana kpekpeɖeŋu le go sia me la, nu kae woate ŋu awɔ?\n4. Nu vevi kae míate ŋu asrɔ̃ tso Galatiatɔwo 6:2, 5 me?\n4 Ðewohĩ woate ŋu ade dzi ƒo na amea be wòatrɔ ava hamea me to kpekpe ɖe eŋu lɔlɔ̃tɔe wòakpɔe be Yehowa lɔ̃ eƒe alẽawo, eye be nu siwo míate ŋu awɔ koe wòbiana tso mía si me. Nu siawo dometɔ aɖewoe nye Ŋɔŋlɔawo sɔsrɔ̃, Kristotɔwo ƒe kpekpewo dede, kple gbeƒãɖeɖe Fiaɖuƒe nya nyuia. Asɔ be woaxlẽ Galatiatɔwo 6:2, 5 ahana wòanya be Kristotɔwo ate ŋu akpe ɖe wo nɔewo ŋu le woƒe agbawo tsɔtsɔ me, gake “ame sia ame atsɔ ye ŋutɔ ƒe agbanɔamedzi” siwo ku ɖe woa kple Yehowa dome ƒomedodo ŋu. Ame bubu aɖeke mate ŋu awɔ nuteƒe na Mawu ɖe mía nu o.\n‘Agbe Me Dzimaɖitsitsiwoe’ Na Wogbɔdzɔa?\n5, 6. (a) Nu ka tae wòle vevie be míalé to ɖe haxɔsetɔ siwo gbɔdzɔ la ŋu nyuie ne wole woƒe dzimenyawo gblɔm? (b) Alekee nàte ŋu akpe ɖe ame siwo gbɔdzɔ ŋu woakpɔe be esi yewomegadea ha kple Mawu ƒe amewo o la gblẽ nu le yewo ŋu?\n5 Ele be hamemetsitsiwo kple ame bubu siwo tsi le gbɔgbɔ me la naɖo to nyuie ne haxɔsetɔ siwo gbɔdzɔ la le woƒe dzimenyawo gblɔm na wo bene woate ŋu ade dzesi nu si woawɔ atsɔ akpe ɖe wo ŋu. Tsɔe be hamemetsitsie nènye eye nèyi ɖasrã atsu kple asi aɖe si megadea ha kple hamea o le esi “agbe me dzimaɖitsitsiwo” na dzi ɖe le wo ƒo ta la kpɔ. (Luka 21:34) Ðewohĩ ganyawo ƒe sesẽ alo ƒomegbanɔamedziwo ƒe dzidziɖedzie na wova gbɔdzɔ le gbɔgbɔ me. Woate ŋu ase le wo ɖokui me be ehiã be yewoagbɔ ɖe eme vie, gake àte ŋu aɖe eme na wo be menye wo ɖokui ɖeɖe ɖe aga ye nye kuxia gbɔ kpɔnu o. (Mixlẽ Lododowo 18:1.) Àte ŋu abia wo ŋuɖɔɖotɔe be: “Tso esime miedzudzɔ kpekpeawo dede la, ɖe miele dzidzɔ geɖe wu kpɔma? Ðe nɔnɔmeawo va de mia dzi wu le ƒomea mea? Ðe dzidzɔkpɔkpɔ ɖe Yehowa ŋu gakpɔtɔ nye miaƒe mɔ̃ sesẽa?”—Nex. 8:10.\n6 Ŋugbledede tso biabia siawo ŋu ate ŋu akpe ɖe ame siwo gbɔdzɔ ŋu woakpɔe be esi yewomegadea ha kple hamea o tae yewogbɔdzɔ le gbɔgbɔ me eye dzi megale yewo dzɔm tututu o ɖo. (Mat. 5:3; Heb. 10:24, 25) Ðewohĩ àte ŋu akpe ɖe wo ŋu woakpɔe be esi womegakpɔa gome le gbeƒãɖeɖe nya nyuia me o ye wɔe be dzi megale wo dzɔm o. (Mat. 28:19, 20) Ekema, afɔ kae nye nyuitɔ si wòle be ame siwo gbɔdzɔ la naɖe?\n7. Nu kawoe míate ŋu ade dzi ƒo na ame siwo tra tso alẽhaa me la be woawɔ?\n7 Yesu gblɔ be: “Mikpɔ mia ɖokui dzi nyuie, be nu tsu ɖuɖu kple aha tsu nono kple agbe me dzimaɖitsitsiwo nagate miaƒe dzi ɖe to gbeɖe o . . . Eya ta minɔ ŋudzɔ, eye minɔ kokoƒoƒo dzi ɖaasi, bene miate ŋu asi le nu siawo katã siwo adzɔ la nu.” (Luka 21:34-36) Woate ŋu ade dzi ƒo na ame siwo tra tso alẽha la me gake wodi be yewoagase vivi le dzidzɔ si su yewo si tsã me la be woado gbe ɖa abia gbɔgbɔ kɔkɔea kple Mawu ƒe kpekpeɖeŋu ahawɔ nu le ɖekawɔwɔ me kple woƒe gbedodoɖaawo.—Luka 11:13.\nNanee Zu Nukikli Na Woa?\n8, 9. Alekee hamemetsitsi ate ŋu akpe ɖe ame aɖe si nane zu nukikli na la ŋu?\n8 Esi amegbetɔwo mede blibo o ta la, masɔmasɔwo ate ŋu ado mo ɖa, eye esia ate ŋu azu nukikli na ame aɖewo. Ame aɖe si ŋu wodea bubui le hamea me ƒe nuwɔna aɖe si mewɔ ɖeka kple Ŋɔŋlɔawo o zu nukikli na ame aɖewo. Ne nu sia tɔgbie na ame aɖe va gbɔdzɔ la, hamemetsitsi si yi ɖasrãe kpɔ la ate ŋu agblɔ nɛ be nuɖiaɖia aɖeke metsoa Yehowa gbɔ o. Ekema, nu ka tae wòle be ame natso ƒomedodo si le woa kple Mawu kpakple eƒe amewo dome la me? Ðe esia teƒe la, ɖe mele be ame nayi edzi anɔ Mawu subɔm ahaka ɖe edzi be ‘xexe bliboa ƒe ʋɔnudrɔ̃la’ nya nu si dzɔ eye be akpɔ nyaawo gbɔ le mɔ nyuitɔ nu oa? (1 Mose 18:25; Kol. 3:23-25) Ne ame aɖe kli nu hedze anyi ŋutɔŋutɔ la, maɖoe koŋ atsɔ anyidzeƒe awɔ anyimlɔƒee agbagba aɖeke madzemadzee be yeafɔ o.\n9 Le agbagbadzedze be yeakpe ɖe ame siawo tɔgbi ŋu me la, hamemetsitsia ate ŋu agblɔ be ne ɣeyiɣiawo va le yiyim la, ame aɖewo va kpɔnɛ be nu si ɖia yewo nu va yi la megaɖi naneke o. Le nyateƒe me la, nu si zu nukikli na wo la nu yi. Ne mokaname si wona ame aɖe la ɖia enu la, ŋugbledede gbedodoɖatɔe akpe ɖe eŋu wòakpɔe be yeda vo le mɔ aɖe ya teti nu eye mele be yeaɖe mɔ mokanamea naɖia ye nu o.—Ps. 119:165; Heb. 12:5-13.\nNufiafia Aɖe Gɔme Masemasee Nye Woƒe Kuxia?\n10, 11. Numeɖeɖe kae ate ŋu aɖe vi le kpekpeɖeŋunana ame siwo si nukpɔsusu bubu le ku ɖe Biblia ƒe nufiafia aɖe gɔme sese ŋu la me?\n10 Ame aɖewo anya do le Mawu ƒe alẽhaa me le esi womeda asi ɖe Ŋɔŋlɔawo me nufiafia aɖewo dzi o ta. Israel vi siwo woɖe tso kluvinyenye me le Egipte la ‘ŋlɔ nu siwo Mawu wɔ ɖe wo ta la be’ eye “womekpɔ eƒe tameɖoɖo si nu o.” (Ps. 106:13) Ðewohĩ ŋkuɖoɖo edzi na ame si gbɔdzɔ la be “kluvi nyateƒetɔ kple aɖaŋudzela” la le gbɔgbɔmenuɖuɖu adodoewo nam ate ŋu aɖe vi. (Mat. 24:45) Nu siawoe kpe ɖe eŋu wòsrɔ̃ nyateƒea le gɔmedzedzea me. Ekema, nu ka tae wòagbe be yemagazɔ le nyateƒea me azɔ o?—2 Yoh. 4.\n11 Ne hamemetsitsia le agbagba dzem be yeakpe ɖe ame siwo tra mɔ tso Mawu ƒe alẽhaa me ŋu la, ate ŋu ahe woƒe susu ayi nusrɔ̃la siwo trɔ le Yesu yome le esi womeda asi ɖe eƒe nufiafia aɖe dzi o ta la dzi. (Yoh. 6:53, 66) Esi wodzudzɔ hadede kple Kristo kpakple eyomedzela wɔnuteƒeawo ta la, wobu woƒe gbɔgbɔmemenyenye kple woƒe dzidzɔ. Ðe ame siwo dzudzɔ hadede kple Kristo hamea la kpɔ afi bubu aɖe si gbɔgbɔmenuɖuɖu adodoewo lea? Kpao, teƒe bubu aɖeke meli o!\nNu Vɔ̃ Aɖee Wowɔa?\n12, 13. Ne ame aɖe si tra mɔ tso alẽhaa me la lɔ̃ be yewɔ nu vɔ̃ gã aɖe la, alekee woate ŋu akpe ɖe eŋu?\n12 Ame aɖewo dzudzɔ gbeƒãɖeɖe kple kpekpewo dede le esi wowɔ nu vɔ̃ gã aɖe ta. Woate ŋu ase le wo ɖokui me be ne yewoʋu nu vɔ̃ si yewowɔ la me na hamemetsitsiwo la, woava ɖe yewo le hamea me. Gake ne wodzudzɔ agbenɔnɔ si mesɔ ɖe Ŋɔŋlɔawo nu o eye wotrɔ dzi me vavã la, womaɖe wo le hamea me o. (2 Kor. 7:10, 11) Ke boŋ woaxɔ wo atuu, eye hamemetsitsiwo ana kpekpeɖeŋu si hiã la wo.\n13 Ne gbeƒãɖela bibi aɖee nènye eye wode dɔ asi na wò be nàkpe ɖe ame aɖe si gbɔdzɔ le gbɔgbɔ me ŋu la, nu kae wòle be nàwɔ ne amea gblɔ na wò be yewɔ nu vɔ̃ gã aɖe? Abe ale si míegblɔe va yi ene la, le esi nàku nyaa me ayi ŋgɔe teƒe la, ɖo aɖaŋu nɛ be wòate ɖe hamemetsitsiwo ŋu. Ne medi be yeayi aɖagblɔe na wo o la, ekema wò ya àɖee afia be Yehowa ƒe ŋkɔ kple hamea ƒe gbɔgbɔmededienɔnɔ le vevie na ye to aɖaŋuɖoɖo siwo le Biblia me ku ɖe nya siawo ŋu dzi wɔwɔ me. (Mixlẽ 3 Mose 5:1.) Hamemetsitsiawo anya ale si woakpe ɖe ame si di be yeatrɔ ava wɔ ɖeka kple hamea ahanɔ agbe le ɖekawɔwɔ me kple Mawu ƒe lɔlɔ̃nu la ŋu. Ðewohĩ ahiã be woahe to nɛ lɔlɔ̃tɔe. (Heb. 12:7-11) Ne amea de dzesii be yewɔ nu vɔ̃ ɖe Mawu ŋu, wòdzudzɔ nu vɔ̃ gbea nɔnɔ hetrɔ dzi me vavã la, hamemetsitsiwo ana kpekpeɖeŋui, eye Yehowa ate ŋu atsɔe akee.—Yes. 1:18; 55:7; Yak. 5:13-16.\nViŋutsu Aɖe Ƒe Tɔtrɔgbɔ He Dzidzɔ Vae\n14. Gbugbɔ Yesu ƒe vi nudomegblẽla ŋuti kpɔɖeŋua gblɔ le wò ŋutɔ wò nyagbewo me.\n14 Le agbagbadzedze be woana kpekpeɖeŋu alẽ aɖe si tra mɔ me la, ame si wode dɔ sia asi na ate ŋu ahe ame si gbɔdzɔ la ƒe susu ayi Yesu ƒe kpɔɖeŋu si le Luka 15:11-24 la dzi. Le kpɔɖeŋu ma me la, ɖekakpui aɖe gblẽ eƒe domenyinu dome to yakagbenɔnɔ me. Mlɔeba la, eva kpɔe be agbe baɖa si nɔm yele la mede ye dzi kura o. Dɔ wui, aƒe dzroe vevie, eye wòtso nya me be yeatrɔ ayi aƒe! Esime wònɔ adzɔge ʋĩ gbɔna la, fofoa kpɔe, si du ɖakpla asi kɔ nɛ, gbugbɔ nu nɛ lɔlɔ̃tɔe, eye wòkpɔ dzidzɔ geɖe ŋutɔ. Ŋugbledede tso kpɔɖeŋu sia ŋu ate ŋu aʋã ame si tra mɔ la be wòatrɔ agbɔ va alẽhaa me. Esi wònye be woatsrɔ̃ nuɖoanyi sia kpuie ta la, ele be wòatrɔ agbɔ va hamea me kaba heheɖemegbemanɔmee.\n15. Susu kawo tae ame aɖewo trana ɖa tso hamea me?\n15 Ame siwo trana ɖa tso hamea me la dometɔ akpa gãtɔ mele abe vi nudomegblẽla la ene pɛpɛpɛ o. Le ame aɖewo gome la, ɖe wonɔa tatram vivivi, abe ale si tɔdziʋu trana ɖa tso tɔnu vivivi heyina ɖe tɔa dzi ʋĩ ene. Dzimaɖitsitsi na nu te ɖe ame bubuwo dzi ale gbegbe be woƒe ŋku va dzo le gbɔgbɔmenuwo dzi. Bubuwo hã ɖe mɔ hamea me tɔ aɖewo ƒe nuwɔna zu nukikli na wo, alo wodzudzɔ hadede kple hamea le esi womeda asi ɖe Ŋɔŋlɔawo me nufiafia aɖe dzi o ta. Wo dometɔ ʋɛ aɖewo ƒo wo ɖokui ɖe agbenɔnɔ si mewɔ ɖeka kple Ŋɔŋlɔawo o me. Ke hã, nu siwo me míedzro ku ɖe nɔnɔme siawo dometɔ ɖe sia ɖe ŋu la ate ŋu akpe ɖe ŋuwò le kpekpeɖeŋunana ame siwo megadea ha kple hamea o le susu siawo kple bubuwo ta la me bene woatrɔ agbɔ va hafi wòatsi megbe akpa.\n“Vinye, Ègbɔ Va Aƒe, Wòezɔ!”\n16-18. (a) Alekee hamemetsitsi aɖe kpe ɖe nɔviŋutsu aɖe si gbɔdzɔ le gbɔgbɔ me hena ƒe geɖe la ŋu? (b) Nu kae wɔe be nɔviŋutsu sia va gbɔdzɔ le gbɔgbɔ me, alekee wokpe ɖe eŋu, eye alekee hamea me tɔwo wɔ nu ɖe eŋu esime wòtrɔ gbɔ?\n16 Kristotɔ hamemetsitsi aɖe gblɔ be: “Míaƒe hamemetsitsiwo tsia dzi ɖe ame siwo gbɔdzɔ la sasrã kpɔ ŋu vevie ŋutɔ. Meɖo ŋku nɔviŋutsu aɖe si mesrɔ̃ nu kpli hekpe ɖe eŋu nyateƒea ƒe sidzedze va su esi la dzi. Eva gbɔdzɔ hena ƒe 25 sɔŋ eye wòva nɔ nɔnɔme sesẽwo me tom, eya ta meɖe nu si tae wɔwɔ ɖe Biblia me gɔmeɖosewo dzi ate ŋu akpe ɖe eŋu la me nɛ. Ɣeyiɣi aɖe megbe la, egate kpekpewo dede eye wòlɔ̃ be woasrɔ̃ Biblia kpli ye bene wòado ŋusẽ ye le tame si yeɖo be yeatrɔ agbɔ va alẽhaa me la dzi wɔwɔ me.”\n17 Nu kae na be nɔviŋutsua va gbɔdzɔ? Egblɔ be: “Meva te dzitsitsi ɖe xexemenuwo ŋu wu gbɔgbɔ me tɔwo. Esia wɔe be meva dzudzɔ nusɔsrɔ̃, gbeadziyiyi, kple kpekpewo dede. Eye kaka makpɔ la, nyemegava le ha dem kple Kristo hamea o. Gake ɖetsɔleme si hamemetsitsia ɖe fiam lɔlɔ̃tɔe la kpe ɖe ŋunye metrɔ gbɔ.” Nuwo va te kaka ɖe eme na nɔviŋutsu sia esi wòlɔ̃ wote Biblia sɔsrɔ̃ kplii megbe. Egblɔ be, “Mekpɔe be Yehowa kple eƒe habɔbɔa ƒe lɔlɔ̃ kple mɔfiafia ye nye nu si bu le nye agbe me.”\n18 Alekee wowɔ nu ɖe nɔviŋutsu sia ŋu le hamea me esime wòtrɔ gbɔ? Egblɔ be: “Mese le ɖokuinye me abe vi nudomegblẽla si ŋu Yesu Kristo ƒo nu tso ene. Le nyateƒe me la, nɔvinyɔnu tsitsi aɖe si le hamea me hena ƒe 30 sɔŋ eye wògakpɔtɔ le vevie dom nu la gblɔ nam be, ‘Vinye, ègbɔ va aƒe, wòezɔ!’ Nya sia wɔ dɔ ɖe dzinye ŋutɔ. Megbɔ va aƒe vavã. Madi be mada akpe na hamemetsitsi ma kple hamea katã tso dzi blibo me ɖe lɔlɔ̃, vividoɖeameŋu, dzigbɔɖi, kple ɖetsɔleme si woɖe fiam la ta. Woƒe lɔlɔ̃ na Yehowa kple na wo havi ye kpe ɖe ŋunye ŋutɔŋutɔ be metrɔ gbɔ va hamea me.”\nMide Dzi Ƒo Na Wo Be Woawɔ Nu Kpata!\n19, 20. Alekee nàte ŋu ade dzi ƒo na ame siwo gbɔdzɔ le gbɔgbɔ me la be woatrɔ ava alẽhaa me heheɖemegbemanɔmee, eye aleke nàte ŋu akpe ɖe wo ŋu woakpɔe be Mawu mebia nu si gbɔ míaƒe ŋutete ŋu la tso mía si o?\n19 Ŋkeke mamlɛawo mee míele, eye nuɖoanyi sia ƒe nuwuwu tu aƒe ŋutɔ. Eya ta mide dzi ƒo na ame siwo gbɔdzɔ la be woagbugbɔ ate Kristotɔwo ƒe kpekpewo dede. Mide dzi ƒo na wo be woatso ɖe eŋu kpata. Miɖo ŋku edzi na wo be Satana le agbagba dzem be yeagblẽ ƒomedodo si le woa kple Mawu dome la me eye be yeana woasusui be yewoakpɔ gbɔdzɔe tso agbemenuteɖeamedziwo me ne yewoɖe asi le tadedeagu vavãtɔa ŋu. Miate ŋu aka ɖe edzi na wo be Yesu yome dzedze nuteƒewɔwɔtɔe koe ate ŋu ana woakpɔ dzidzɔ kple dzidzeme vavãtɔ.—Mixlẽ Mateo 11:28-30.\n20 Miɖo ŋku edzi na ame siwo gbɔdzɔ le gbɔgbɔ me la be nu si míate ŋu awɔ koe Mawu dina tso mía si. Esime wonɔ nya hem ɖe Lazaro nɔvinyɔnu Maria ŋu le esi wòtsɔ ami ʋeʋĩ xɔasi aɖe si na Yesu do ŋgɔ teti na eƒe ku ta la, Yesu gblɔ be: “Miɖe asi le eŋu. . . . Ewɔ nu si wòate ŋui.” (Mar. 14:6-8) Yesu kafu ahosi dahe si dzɔ nu sue aɖe le gbedoxɔa me la. Eya hã wɔ nu si wòate ŋui. (Luka 21:1-4) Mía dometɔ akpa gãtɔ ate ŋu ade Kristotɔwo ƒe kpekpewo ahakpɔ gome le Fiaɖuƒe gbeƒãɖeɖedɔa me. Le Yehowa ƒe kpekpeɖeŋu me la, ame siwo gbɔdzɔ fifia la dometɔ geɖe ate ŋu awɔ nu siawo.\n21, 22. Kakaɖedzi kawoe nàte ŋu ana ame siwo di be yewoatrɔ agbɔ va Yehowa gbɔ?\n21 Ne nɔviwo dome vava le sesẽm na alẽ aɖe si tra tso alẽhaa me la, àte ŋu aɖo ŋku dzidzɔ si gbegbe wònye esime vi nudomegblẽlaa trɔ gbɔ va aƒe la dzi nɛ. Ame siwo gbɔdzɔ la ƒe tɔtrɔgbɔ va hamea me hea dzidzɔ ma tɔgbi vɛ. Mide dzi ƒo na wo be woawɔ nu atsi tsitre ɖe Abosam ŋu fifia ahate ɖe Mawu ŋu.—Yak. 4:7, 8.\n22 Dzaadoname ƒe dzidzɔ manyagblɔ aɖe le ame siwo atrɔ ava Yehowa gbɔ la lalam. (Kony. 3:40) Ðikeke mele eme o be wokpɔ dzidzɔ geɖe le Mawu subɔsubɔ me va yi. Etsɔmeyayra manyagblɔwo le ame siwo atrɔ agbɔ va alẽhaa me heheɖemegbemanɔmee la lalam!\n• Alekee nàte ŋu akpe ɖe Kristotɔ aɖe si nane zu nukikli na wòva gbɔdzɔ la ŋu?\n• Numeɖeɖe kae ate ŋu akpe ɖe ame aɖe si dzudzɔ hadede kple Mawu ƒe alẽhaa le nufiafia aɖe si dzi meda asi ɖo o ta la ŋu?\n• Aleke woate ŋu akpe ɖe ame aɖe si wòle sesẽm na be wòatrɔ ava hamea me la ŋui?\n[Nɔnɔmetata si le axa 13]\nÐo to nyuie ne haxɔsetɔ aɖe si gbɔdzɔ la le eƒe dzimenyawo gblɔm na wò\nŊugbledede tso Yesu ƒe vi nudomegblẽla ŋuti kpɔɖeŋua ŋu ate ŋu aʋã ame si tra mɔ la be wòatrɔ agbɔ va alẽhaa me


Tsaɖiɖi Yi Costa Rica | Dukɔwo Kple Amewo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nTsaɖiɖi Yi Costa Rica\nƑE ALAFA atɔ̃e nye esi va yi la, Spaniatɔwo va nuto sia me. Wona ŋkɔe be Costa Rica (Kesinɔnuwo Ƒe Ƒuta), elabena wosusui be yewoakpɔ sika geɖe le afi sia—gake wokui wòɖuɖu. Egbea menye tomega xɔasiwoe bɔ ɖe du sia me o, ke boŋ enye anyigbadzidukɔ siwo me lãwo kple ati vovovowo bɔ ɖo wu la dometɔ ɖeka.\nAmewo yɔa Costa Ricatɔwo be Ticowo. Zi geɖe la, du sia me tɔwo lɔ̃a “-ico” tsɔtsɔ ɖo nyawo ƒe nuwuwu tsɔ ɖɔa nane ƒe suenyenye. Le kpɔɖeŋu me, wogblɔna be “un momentico” (megbɔna vie) le esi woagblɔ be “un momento” (megbɔna) teƒe. Le woƒe gbe sia gbe dzeɖoɖo me la, ne wodi be yewoada akpe ɖe nane ta, ado gbe na ame alo aklã ame be yewodzo la, wogblɔna ko be “¡pura vida!” (agbe kɔkɔe!).\nLã kple ati vovovo siwo nya kpɔ ŋutɔ la le Costa Rica ƒe avewo me, wo dometɔ ɖekae nye akpɔkplɔ ŋkudzĩ si le dzedzem le afi sia\nCosta Ricatɔwo ƒe nuɖuɖu vevi aɖee nye gallo pinto (si gɔme ɖeɖe tẽe nye “koklotsu ŋɔtaŋɔta”). Enyea mɔlu kple ayi siwo woɖa vovovo, emegbe wova tsakaa wo kple nudonuwo ɖana ɖekae. Wotea ŋu ɖua gallo pinto le ŋdi, ŋdɔ kple fiẽ siaa. Woƒe nunono vevi aɖee nye café chorreado, enye kɔfi si wotsyɔna kple nutsyɔvɔ si wobla ɖe ati ŋu.\nYehowa Ðasefowo ƒe hame siwo ade 450 woe le Costa Rica. Wowɔa woƒe kpekpewo le gbe ewo me, esiawo dometɔ aɖewoe nye Costa Rica Tokunɔgbe kple Costa Rica degbe eve siwo nye Bribri kple Cabecar.\nÈNYAA? Kpe nogo alafa geɖewo le Costa Rica. Kpeawo ƒe lolotɔ keke meta 2.4. Wogblɔ be kpeawo dometɔ aɖewo xɔ ƒe 1,400 kple edzivɔwo. Ame aɖeke menya afi si tututu kpe siawo tso o!\nAmewo ƒe agbɔsɔsɔ: 4,878,000\nFiadu: San José\nGbegbɔgblɔ vevitɔ: Spaniagbe\nAnyigba: Eƒe ƒutawo nye gbadzaƒewo eye towo le dua titina\nALEKE NÀÐO EŊUI?\nNu siawo dometɔ kae le Costa Rica?\nƔedzeƒedukɔ siwo me amewo de suku le wu la dometɔ ɖeka\nƑukpo si dzi wowɔ ɖoɖo amewo yi zigbɔzi 500 kple edzivɔwo be yewoadi kesinɔnu siwo woɖi ɖe to me\nŊuɖoɖoawo: A kple D. Ŋuɖoɖo si nye D ku ɖe Cocos Ƒukpoa si didi tso dua gbɔ kilometa 560 la ŋu.


Yesu Tia Apostolo 12 | Yesu Ƒe Agbemeŋutinya\nAnɔ abe ƒe ɖeka kple afãe nye esia si Yohanes Amenyrɔɖetsimelaa ɖe Yesu fia be eyae nye Mawu ƒe Alẽvi la. Esi Yesu dze eƒe dutoƒosubɔsubɔdɔa gɔme la, dzianukwaretɔ geɖe va zu eƒe nusrɔ̃lawo. Wo dometɔ aɖewoe nye Andrea, Simon Petro, Yohanes, ɖewohĩ Yakobo (si nye Yohanes nɔviŋutsu), Filipo kple Bartolomeo (si wogayɔna be Nataniel). Emegbe ame bubu geɖewo hã va zu Kristo yomedzelawo.—Yohanes 1:45-47.\nƔeyiɣia de azɔ be Yesu natia eƒe apostolowo. Ame siawo anye eƒe zɔhɛ kplikplikpli siwo wòana hehe tɔxɛe. Gake hafi Yesu natia wo la, eyi to aɖe si anya te ɖe Galilea-ƒua ŋu si medidi tso Kapernaum o la dzi. Edo gbe ɖa zã bliboa katã, eye anɔ eme be enɔ nunya kple Mawu ƒe yayra biam. Le ŋufɔke la, eyɔ eƒe nusrɔ̃lawo vɛ eye wòtia ame 12 le wo dome be woanye yeƒe apostolowo.\nYesu tia ame ade siwo ƒe ŋkɔ míeyɔ va yi la kple Mateo, ame si wòyɔ tso adzɔxɔƒe la. Ame atɔ̃ susɔea siwo wòtiae nye Yuda (si wogayɔna be Tadeo alo “Yakobo vi”), Simon Veviedola la, Toma, Yakobo si nye Alfeo vi kple Yuda Iskariot.—Mateo 10:2-4; Luka 6:16.\nAme 12 siawo zɔ mɔ kple Yesu va yi eye enya wo nyuie. Wo dometɔ aɖewo hã nye eƒe ƒometɔwo. Edze ƒãa be Yakobo kpakple nɔvia Yohanes kple Yesu wonye nɔgãnɔɖiviwo. Eye abe ale si ame aɖewo bunɛ ene la, ne Alfeo nye Yosef, si xɔ Yesu abe via ene la nɔviŋutsu la, ke Alfeo vi apostolo Yakobo hã kple Yesu anye tɔgãtɔɖiviwo.\nÐikeke mele eme o be mesesẽ na Yesu be wòaɖo ŋku eƒe apostoloawo ƒe ŋkɔwo dzi o. Gake àte ŋu aɖo ŋku wo dzia? Nu si ate ŋu akpe ɖe ŋuwò ye nye be wo dometɔ eve ŋkɔe nye Simon, woyɔ ame eve be Yakobo, eye woyɔ ame eve be Yuda. Simon (Petro) nɔviŋutsu ŋkɔe nye Andrea, eye Yakobo (Zebedeo vi) nɔviŋutsue nye Yohanes. Esia akpe ɖe ŋuwò nàɖo ŋku apostolo enyi ƒe ŋkɔwo dzi. Ene susɔeawo dometɔ ɖeka nye adzɔxɔla (Mateo), ɖeka ke ɖi emegbe (Toma), woyɔ wo dometɔ ɖeka le ati aɖe te (Nataniel), kpakple Nataniel xɔlɔ̃ (Filipo).\nApostoloawo dometɔ 11 tso Galilea, si nye nuto si me Yesu tso. Nataniel tso Kana. Betsaida ye Filipo kple Petro kpakple Andrea tso. Emegbe Petro kple Andrea ʋu va Kapernaum, eye anɔ eme be afi mae Mateo hã nɔ. Yakobo kple Yohanes nɔ Kapernaum alo afi si gogo afi ma, eye wonye tɔƒodelawo le nutoa me. Edze abe Yuda Iskariot, si fia Yesu yomemɔ emegbe la koe nye apostolo si tso Yudea ene.\nNu vevi ka ŋue Yesu tso nya me le esi wòdo gbe ɖa zã bliboa vɔ megbe?\nAme kawoe nye Yesu ƒe apostolowo, eye aleke nàte ŋu aɖo ŋku woƒe ŋkɔwo dzi?


Ezekiel 39 | Biblia Le Internet Dzi | Xexe Yeye Gɔmeɖeɖe\nGog kple eƒe amewo tsɔtsrɔ̃ (1-10)\nAmeɖiɖi le Hamon-Gog Bali la me (11-20)\nIsrael gbugbɔgaɖoanyi (21-29)\nMawu ƒe gbɔgbɔa kɔkɔ ɖe Israel dzi (29)\n39 “Amegbetɔvi, gblɔ nya ɖi ɖe Gog+ ŋu, eye nàgblɔ nɛ be, ‘Ale Aƒetɔ Dziɖulagã Yehowa gblɔe nye esi: “Oo Gog, metso ɖe ŋuwò, wò, Mesek kple Tubal-megãwo+ ƒe tatɔ.* 2 Mana nàtrɔ, makplɔ wò, mana nàho tso keke dziehe+ ke ahakplɔ wò ava Israel towo dzi. 3 Maƒo wò dati si le miasi me na wò la wòage, eye mana wò aŋutrɔwo nage le ɖusi na wò. 4 Àdze anyi ɖe Israel towo dzi,+ wò kple wò aʋakɔ blibo la kpakple dukɔ siwo le ŋuwò la. Matsɔ wò ana xe ƒonu ɖe sia ɖe ƒomevi kple gbemelãwo woaɖu.”’+ 5 “‘Àdze anyi ɖe gbe me,+ elabena nyee ƒo nu,’ Aƒetɔ Dziɖulagã Yehowa ye gblɔe. 6 “‘Maɖo dzo ɖe Magog kple ame siwo ɖe dzi ɖi bɔkɔɔ le ƒukpowo dzi la,+ ne woadze sii be, nyee nye Yehowa. 7 Mana woanya nye ŋkɔ kɔkɔe la le nye dukɔ Israel dome, eye nyemagaɖe mɔ woaƒo ɖi nye ŋkɔ kɔkɔe la azɔ o; ne dukɔwo nadze sii be nye, Yehowa,+ ye nye Kɔkɔetɔ le Israel.’+ 8 “‘Kpɔ ɖa! Egbɔna, eye wòle eme va ge,’ Aƒetɔ Dziɖulagã Yehowa ye gblɔe. ‘Esiae nye ŋkeke si ŋu meƒo nu le. 9 Ame siwo le Israel ƒe duwo me la ayi aɖafɔ aʋawɔnuwo atsɔ ado dzoe—akpoxɔnu suewo kple gãwo, da kple dati, kpowo* kple akplɔwo. Eye woatsɔ wo ado dzoe+ ƒe adre sɔŋ. 10 Mahiã be woatsɔ nake tso gbe me alo afɔ nake le avewo me hã o, elabena aʋawɔnuwoe woatsɔ ado dzoe.’ “‘Woalɔ ame siwo lɔa woƒe nuwo tsã la ƒe nunɔamesiwo, eye woaha ame siwo haa wo tsã la,’ Aƒetɔ Dziɖulagã Yehowa ye gblɔe. 11 “‘Gbe ma gbe la, mana ɖiƒe Gog+ le Israel, ɖe mɔzɔlawo ƒe bali si le atsiaƒua ƒe ɣedzeƒe gome la me, ne wòaxe mɔ na ame siwo toa afi ma yina. Afi mae woaɖi Gog kple eƒe ameha blibo la ɖo, eye woayɔe be Hamon-Gog Bali.*+ 12 Israel ƒe aƒe la atsɔ ɣleti adre sɔŋ aɖi woe, be woana anyigba la ŋu nakɔ.+ 13 Anyigba la dzi tɔwo katãe aɖi wo, eye esia ana woƒe ŋkɔ nade du le gbe si gbe mado kɔkɔ ɖokuinye,’+ Aƒetɔ Dziɖulagã Yehowa ye gblɔe. 14 “‘Woaɖe amewo woanɔ tsatsam le anyigba la dzi ɣesiaɣi be woanɔ ame kuku siwo gakpɔtɔ ɖe anyigbaa dzi la ɖim, be anyigbaa ŋu nakɔ. Woadi wo ɣleti adre sɔŋ. 15 Ne ame siwo le tsatsam le anyigba la dzi ke ɖe ameƒu aɖe ŋu la, woatu dzesi ɖe egbɔ. Eye ameɖilawo aɖii ɖe Hamon-Gog Bali la me.+ 16 Du aɖe anɔ afi ma si woayɔ be Hamona.* Eye woakɔ anyigba la ŋu.’+ 17 “Ke wò, amegbetɔvi, ale Aƒetɔ Dziɖulagã Yehowa gblɔe nye esi: ‘Gblɔ na xe ɖe sia ɖe ƒomevi kple gbemelãwo katã be, “Milɔ hoo miava. Miva ƒo ƒu ɖe nye vɔsa si mele dzadzram ɖo na mi la gbɔ, vɔsa gãe wòanye le Israel towo dzi.+ Miaɖu lã ano ʋu.+ 18 Miaɖu kalẽtɔwo ƒe lã, eye miano amegã siwo le anyigba dzi ƒe ʋu—agbowo, alẽwo, gbɔ̃wo kple nyitsuwo—wo katã wonye lã damiwo tso Basan. 19 Miaɖu nye vɔsalã si medzra ɖo na mi la ƒe ami aɖi ƒo, eye miano eƒe ʋu kakaka amu.”’ 20 “‘Matsɔ sɔwo kple sɔdolawo, kalẽtɔwo kple aʋawɔla vovovoawo katã aɖo kplɔ̃e na mi miaɖu aɖi ƒo,’+ Aƒetɔ Dziɖulagã Yehowa ye gblɔe. 21 “‘Maɖe nye ŋutikɔkɔe afia le dukɔwo dome, eye dukɔwo katã akpɔ ʋɔnu si medrɔ̃, kple nye ŋusẽ* si meɖe fia le wo dome la.+ 22 Tso gbe ma gbe la, Israel ƒe aƒe la adze sii be, nyee nye Yehowa woƒe Mawu. 23 Eye dukɔwo adze sii be, Israel ƒe aƒe la ƒe vodada tae woyi aboyo me ɖo, elabena womewɔ nuteƒe nam o.+ Eya ta meɣla nye ŋkume ɖe wo,+ eye metsɔ wo de asi na woƒe futɔwo, ale be wo katã wotsi yi nu.+ 24 Woƒe nu makɔmakɔ wɔwɔwo kple woƒe dzidadawo nue mewɔ nu ɖe wo ŋu ɖo, eye meɣla nye ŋkume ɖe wo.’ 25 “Eya ta ale Aƒetɔ Dziɖulagã Yehowa gblɔe nye esi: ‘Makplɔ Yakob ƒe aboyomewo agbɔe,+ eye makpɔ nublanui na Israel ƒe aƒe blibo la;+ eye maʋli nye ŋkɔ kɔkɔe la ta vevie.+ 26 Ne wobɔbɔ wo ɖe anyi le woƒe nuteƒemawɔmawɔ ɖe ŋunye ta vɔ megbe la,+ woanɔ woƒe anyigba dzi dedie, eye ame aɖeke mado voɖi na wo o.+ 27 Ne mekplɔ wo tso dukɔwo dome gbɔe, eye meƒo wo nu ƒu tso woƒe futɔwo ƒe anyigba dzi la,+ ekema makɔ ɖokuinye ŋu le wo dome le dukɔ geɖewo ŋkume.’+ 28 Ne mena woɖe aboyo wo yi dukɔwo me, eye megakplɔ wo katã gbɔe va woawo ŋutɔ ƒe anyigba dzi, eye nyemegblẽ wo dometɔ aɖeke ɖe afi ma o la, ekema woadze sii be, nyee nye Yehowa woƒe Mawu.+ 29 Nyemagaɣla nye ŋkume ɖe Israel ƒe aƒe la azɔ o,+ elabena matrɔ nye gbɔgbɔ akɔ ɖe wo dzi,’+ Aƒetɔ Dziɖulagã Yehowa ye gblɔe.”\n^ Alo, “amegã.”\n^ Efia, kpo si nu ga tsutsuẽ le.\n^ Alo, “Gog Ƒe Amehawo Ƒe Bali.”\n^ Egɔmee nye, “Amehawo.”


2 Tesalonikatɔwo 2:3\nMigana amea ɖeke nable mi le mɔa ɖeke dzi o; elabena Aƒetɔ la mava o, negbe ɖeko megbedede tso Mawu gbɔ lava gbã, eye woaɖe nuvɔ̃me, si nye gbegblẽvi la, ɖe go,\nAbla nu sesẽ kple ame geɖewo kwasiɖa ɖeka, eye le kwasiɖa afã me la atsi akpeɖavɔsa kple nuɖuvɔsa nu, eye ŋunyɔ, si mele gbɔgblɔ me o la, axɔ ɖe wo teƒe vaseɖe nuwuwu, si woɖo; emegbe woatrɔ gbegblẽ aƒo ɖe nugblẽla dzi.\nKe Gbɔgbɔ la gblɔe kɔte bena, le ŋkeke mamleawo me la amea ɖewo ade megbe atso xɔse la me, eye woaɖo to beblegbɔgbɔwo kple gbɔgbɔ vɔ̃wo ƒe nufiafia\nNɔviwo, mikpɔ nyuie be, dzi vɔ̃ɖi maxɔse naganɔ mia dometɔa ɖeke me o, bene wòagatrɔ atso Mawu gbagbe la gbɔ o,\nEye esiwo le kpe gbadza dzi la, woawo nye amesiwo, ne wole esem la, woxɔa nya la kple dzidzɔ, eye esiawo la ke meli na wo o, esiwo xɔna sena ɣeyiɣia ɖe, eye le tetekpɔ ƒe ŋkekewo me la woɖea megbe.\n Elabena amesiwo me woklẽ ɖo kpɔ, eye woɖɔ dziƒo ƒe nunana kpɔ, eye wozu Gbɔgbɔ kɔkɔe ƒe gomekpɔlawo, eye woɖo Mawu ƒe nyanyuie kple xexeme, si le vava ge ƒe ŋusẽwo kpɔ, eye wogade megbe la, esẽ na wo bena, woagawo wo yeye hena dzimetɔtrɔ, le esi wogaklã Mawuvi la ɖe atitsoga ŋu na wo ɖokui, eye wona wodo ŋukpee la ta.\n2 Petro 2:20-22\n Elabena ne wosi le xexeame ƒe makɔmakɔnyenye nu to sidzedze Aƒetɔ kple xɔla Yesu Kristo me, eye wona wogalé wo le nu mawo ke me, eye wogaɖu wo dzi la, ekema woƒe anyinɔnɔ mamletɔ zu vɔ̃ na wo wu tsãtɔ. Elabena ɖe womedze si dzɔdzɔenyenye ƒe mɔ o la, ne enyo na wo wu esi wodze sii, eye gake wogagbugbɔ tso sedede kɔkɔe, si wode asi na wo la gbɔ. Eva me na wo le nyateƒe lododo la nu bena: „Avũ gbugbɔ yi ɖe ye ŋutɔ ƒe xeɖeɖe la gbɔ,“ eye „ha, si wole tsi na la, le mimlim yina ba me.“\n Elabena ne miexɔ nyateƒe ƒe sidzedze la, hafi bua wɔ nuvɔ̃ la, vɔsasa ɖe nuvɔ̃wo ta megali o, ke boŋ vɔvɔ̃mɔkpɔkpɔ na ʋɔnudɔdrɔ̃ kple dzo ƒe ŋuʋaʋã, si afiã adikãtɔwo ɖa keŋ la, koe li. Ne amea ɖe do vlo Mose ƒe sea la, ekuna nublanui makpɔmakpɔe le ɖaseɖila eve alo etɔ̃ ƒe nya nu; fetu vɔ̃ wu ka miele susum be, adze amesi tu afɔ Mawuvi la dzi, eye wobu nubabla ƒe nu, si wotsɔ kɔ eŋuti la, nu makɔmakɔa, eye wòdo vlo amenuvevegbɔgbɔ la mahã?\n Elabena ɣeyiɣi le vava ge, esime womaxɔ nufiafia, si le blibo la o; ke boŋ, le alesi tome fiẽ wo nu la, woaƒo nufialawo nu ƒu na wo ɖokui le woa ŋutɔwo ƒe nudzodzrowo la nu. Eye woaɖe to ɖa le nyateƒe la ŋuti, eye woatrɔ ayi gliwo gbɔ.\nNe amea ɖe menɔ menye o la, woatsɔe aƒu gbe abe weinti ƒe alo ene, eye woaƒu, eye woaƒo wo nu ƒu, eye woatɔ dzo wo, eye woafia.\n Ke Gbɔgbɔ la gblɔe kɔte bena, le ŋkeke mamleawo me la amea ɖewo ade megbe atso xɔse la me, eye woaɖo to beblegbɔgbɔwo kple gbɔgbɔ vɔ̃wo ƒe nufiafia to aʋatsonufialawo ƒe alakpadada me, amesiwo wotsɔ ga xɔdzo ɖe dzesi wo le woa ŋutɔwo ƒe dzitsinya me,\nKe aʋatsonyagblɔɖilawo va tsi tre le dukɔ la dome, abe alesi aʋatsonufialawo lava míawo hã mia dome ene, amesiwo latsɔ gbegblẽ ƒe kɔmamãwo ava tra ɖe eme dzaa, eye woagbe nu le Aƒetɔ, si xe fe ɖe wo ta la gbɔ, eye woahe gbegblẽ kpatakpata ava wo ɖokui dzi.\n Ekema woaɖia ame geɖewo nu, eye woade wo nɔewo asi, eye wòalé fu wo nɔewo. Eye aʋatsonyagblɔɖila geɖewo atsi tre ahaflu ame geɖewo. Eye le nu madzɔmadzɔ wɔwɔ ƒe agbɔsɔsɔ ŋuti la ame geɖewo ƒe lɔlɔ̃ nu latsi.\nAzɔ la, mi lɔlɔ̃tɔwo, esi mienya nusiawo ɖi ŋuti la, mikpɔ mia ɖokui dzi nyuie, bene ame gblẽkuwo ƒe beble nagahe mi ayii o, eye mìagadze anyi atso mia ŋutɔwo miaƒe kelili la me o.\nTso esia dzi la eƒe nusrɔlawo dome ame geɖewo de megbe, eye womegazɔna kpakplii o.\n2 Petro 2:17\nAmesiwo nye tsivudo, siwo me tsi mele o, kple alilikpo, siwo ahom ƒona yina gbɔna, amesiwo wodzra viviti tsiɖitsiɖi la ɖo ɖi na yi ɖe mavɔmavɔ me.\n Ke Gbɔgbɔ la gblɔe kɔte bena, le ŋkeke mamleawo me la amea ɖewo ade megbe atso xɔse la me, eye woaɖo to beblegbɔgbɔwo kple gbɔgbɔ vɔ̃wo ƒe nufiafia to aʋatsonufialawo ƒe alakpadada me, amesiwo wotsɔ ga xɔdzo ɖe dzesi wo le woa ŋutɔwo ƒe dzitsinya me, amesiwo xea mɔ na srɔ̃ɖeɖe, eye wogblɔna be, woatsri nuɖuɖu, siwo Mawu wɔ, bena amesiwo xɔe se, eye wodze si nyateƒe la, naɖu kple akpedada la.\n1 Korintotɔwo 10:12\nEyata amesi ke susuna be, yele tsitre la, nakpɔ nyuie, bena wòagadze anyi o.\n Le ŋkeke ma me woaɖe mi asi na fukpekpe, eye woawu mi, eye dukɔwo katã woalé fu mi le nye ŋkɔ ŋuti. Ekema woaɖia ame geɖewo nu, eye woade wo nɔewo asi, eye wòalé fu wo nɔewo.\n Tete ame wuieveawo dometɔ ɖeka, si woyɔna bena Yuda Iskariot la, ta edzi yi ɖe nunɔlagãwo gbɔ gblɔ bena: Nuka mielɔ̃ be, mianam, ne made eyama asi na mia? Ke woawo la wona klosalo blaetɔ̃e. Eye tso ekema dzi la ele asinu dim, bena yeadee asi.\n1 Timoteo 1:19-20\n eye nalé xɔse kple dzitsinya nyui ɖe asi, nusi amea ɖewo tso ƒu gbe, eye wodze go le xɔse gome abe ʋu dzego ene; amesiwo dome Himenaio kple Aleksandro wole, amesiwo metsɔ de asi na Satana, bene wòahe to na wo, be woadzudzɔ busunyagbɔgblɔ.\nMia dome wodo tso; gake womenye mía dometɔwo o; elabena ɖe wònye mía dometɔwo wonye la, anye ne woanɔ mía gbɔ ɖaa; ke ɖe wodo, bene woaɖe wo afia bena, menye wo katãe nye mía dometɔwo o.\n eye míagagblẽ mía ŋutɔwo miaƒe ƒuƒoƒewo ɖi, abe alesi amea ɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la. Elabena ne miexɔ nyateƒe ƒe sidzedze la, hafi bua wɔ nuvɔ̃ la, vɔsasa ɖe nuvɔ̃wo ta megali o, ke boŋ vɔvɔ̃mɔkpɔkpɔ na ʋɔnudɔdrɔ̃ kple dzo ƒe ŋuʋaʋã, si afiã adikãtɔwo ɖa keŋ la, koe li. Ne amea ɖe do vlo Mose ƒe sea la, ekuna nublanui makpɔmakpɔe le ɖaseɖila eve alo etɔ̃ ƒe nya nu; fetu vɔ̃ wu ka miele susum be, adze amesi tu afɔ Mawuvi la dzi, eye wobu nubabla ƒe nu, si wotsɔ kɔ eŋuti la, nu makɔmakɔa, eye wòdo vlo amenuvevegbɔgbɔ la mahã? Elabena míenyae amesi gblɔ be: „Tɔnyee nye hlɔ̃biabia, nye la maɖo eteƒe, Yehowa ye gblɔe;“ eye wògagblɔ be: „Yehowa adrɔ̃ nɔnu eƒe dukɔ la.“ Enye ŋɔdzinu, ne amea ɖe ge ɖe Mawu gbagbe la ƒe asi me.\n Ale Yehowa gblɔ esi: Aɖi ŋutsu, si ƒe dzi te ɖa le Yehowa ŋu, eye wòle dzi ɖom ɖe amegbetɔ ŋu hetsɔ ŋutilã wɔ eƒe alɔe la ŋuti kpekpekpe! Anɔ abe fekplɔ le gbegbe ene, eye ne dzɔgbenyuie va la, makpɔe o, anɔ kuɖiɖinyigba dzi kple dzeƒee le tagba, afisi menye ame nɔƒe o.\nNe ame dzɔdzɔe ɖe asi le eƒe nu dzɔdzɔe wɔwɔ ŋu hewɔ nu vɔ̃ɖi la, ekema maɖo nu nɛ, wòakli aku. Elabena esi mèxlɔ̃ nui o la, eyata woku le eƒe nuvɔ̃wo ta ɖo, eye womagaɖo ŋu eƒe nu dzɔdzɔe, siwo wòwɔ la o; ke asiwò me mabia eƒe ʋu le.\nEye ne ame dzɔdzɔe ɖe asi le eƒe dzɔdzɔenyenye ŋu hewɔa nu gbegblẽ, eye wòwɔa ŋunyɔnu, siwo katã ame vɔ̃ɖi wɔna la, ɖe wòanɔ agbea? Womagaɖo ŋu nu dzɔdzɔe, siwo katã wòwɔ la o, le eƒe go, si wòdze, kple eƒe nuvɔ̃, siwo wòwɔ la ta; woawo ta wòaku ɖo.\n Ke nusi wowu ɖe kpenyigba dzi la, eya nye amesi, ne ese nyaa la, exɔne enumake kple dzidzɔ; ke esi ke meli nɛ o ŋuti la, enɔa anyi ʋee ko, eye ne fukpekpe kple yometiti le nya la ŋuti va la, enumake woɖia enu.\n Elabena amesiwo me woklẽ ɖo kpɔ, eye woɖɔ dziƒo ƒe nunana kpɔ, eye wozu Gbɔgbɔ kɔkɔe ƒe gomekpɔlawo, eye woɖo Mawu ƒe nyanyuie kple xexeme, si le vava ge ƒe ŋusẽwo kpɔ, eye wogade megbe la, esẽ na wo bena, woagawo wo yeye hena dzimetɔtrɔ, le esi wogaklã Mawuvi la ɖe atitsoga ŋu na wo ɖokui, eye wona wodo ŋukpee la ta. Elabena anyigba, si noa tsi, si dzana ɖe edzi agbadre, eye wòmiea amagbe, si nyo na amesiwo ŋlɔe la, xea yayra tsoa Mawu gbɔ; ke ne emie ŋuwo kple srẽwo la, ezu vlo, eye wòtso ɖe fiƒode gbɔ, esi ƒe nuwuwu nye fiafiã.\neye wose le ŋutiwò bena, èfia nu Yudatɔ, siwo katã le trɔ̃subɔlawo dome, bena wòatrɔ le Mose yome hele gbɔgblɔm bena, womegatso aʋa na wo viwo alo woazɔ le kɔawo nu o.\nMi amesiwo ɖi be, woatso afia na mi to sea me la, woklã mi ɖa tso Kristo gbɔ: amenuveve la sie miege le.\n1 Korintotɔwo 6:9\nAlo mienyae bena, ame madzɔmadzɔwo manyi mawufiaɖuƒe la ƒe dome oa? Migana woable mi o: Ahasiwɔla wo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo,\nElabena ne miexɔ nyateƒe ƒe sidzedze la, hafi bua wɔ nuvɔ̃ la, vɔsasa ɖe nuvɔ̃wo ta megali o,\nAmegbetɔvi la ladɔ eƒe dɔlawo ɖa, exe woaƒo amenuɖianuwo katã kple amesiwo le nu madzɔmadzɔ wɔm la, nu ƒu tso eƒe fiaɖuƒe la me,\nElabena ɣeyiɣi le vava ge, esime womaxɔ nufiafia, si le blibo la o; ke boŋ, le alesi tome fiẽ wo nu la, woaƒo nufialawo nu ƒu na wo ɖokui le woa ŋutɔwo ƒe nudzodzrowo la nu.\n2 Tesalonikatɔwo 2:3-4\n Migana amea ɖeke nable mi le mɔa ɖeke dzi o; elabena Aƒetɔ la mava o, negbe ɖeko megbedede tso Mawu gbɔ lava gbã, eye woaɖe nuvɔ̃me, si nye gbegblẽvi la, ɖe go, amesi tsia tre, eye wòdoa eɖokui ɖe dzi ɖe nusianu, si woyɔna be Mawu alo nusi wosubɔna la dzi, nenem bena wòbɔbɔ nɔ anyi de mawuƒe la me hele eɖokui fiam be, yenye Mawu.\nEye Nya la trɔ zu ŋutilã, eye wònɔ anyi le mia dome, eye míekpɔ eƒe ŋutikɔkɔe abe Tenuvi, si wodzi tso Fofoa gbã la, ƒe ŋutikɔkɔe ene, eye amenuveve kple nyateƒe yɔe fũ.\n5 Mose 13:13\nNe èse le du, siwo Yehowa, wò Mawu, le na wò ge nanɔ me la, dometɔ ɖeka ŋu be,\nElabena esiaŋuti hã míedzea agbagba, eye míenana wodzua mi ɖo; elabena míetsɔ míaƒe mɔkpɔkpɔ ɖo Mawu gbagbe, si nye amewo katã xɔla, vevietɔ xɔsetɔwo tɔ la dzi.\nElabena ne enye Mawu ƒe lɔlɔ̃nu la, fukpekpe le nu nyui wɔwɔ ŋuti enyo wu fukpekpe le vɔ̃wɔwɔ ŋuti.\n1 Tesalonikatɔwo 2:3\nElabena míaƒe nuxɔxlɔ̃ metso beble alo makɔmakɔnyenye me o, eye mele alakpadada me o,\n5 Mose 32:15\nYesurun ɖa ami, eye wòda afɔkli. Eye esi nèda ami klã, eye nèkpɔ lãme la, egblẽ Mawu, si wɔ wò la ɖi, eye nedo vlo agakpe, si nye wò xɔxɔ.\nNe ame dzɔdzɔe ɖe asi le eƒe dzɔdzɔenyenye ŋu, eye wòwɔa nu gbegblẽ la, aku ɖe esia ta; eƒe nu gbegblẽ, si wòwɔna la tae wòaku ɖo.\nto aʋatsonufialawo ƒe alakpadada me, amesiwo wotsɔ ga xɔdzo ɖe dzesi wo le woa ŋutɔwo ƒe dzitsinya me,\nEye wògblɔ na wo bena: Amesi ke aɖe asi le srɔ̃a ŋuti, eye wòaɖe bubu la, ewo ahasi ɖe eyama ŋuti;\n Ke Satana yi ɖe Yuda, ame wuieveawo dometɔ ɖeka, si woyɔna be Iskariot la me. Eye wòdzo heyi ɖaƒo nu kple nunɔlagãwo kple aʋafiawo, alesi woawɔ aɖe eyama asi na wo. Eye dzi dzo wo, eye wodo ŋugbe nɛ be, yewoana gae. Eye wòlɔ̃ edzi na wo, eye wòle asinu nyuia ɖe dim be, yeadee asi na wo zimatɔmatɔe.\n Eyakeŋuti mele egblɔm na mi bena: Woatsɔ nuvɔ̃ sia nuvɔ̃ kple busunya sia busunya ake amewo; ke busunya ɖe Gbɔgbɔ la ŋuti la, womatsɔe ake o. Eye ne amea ɖe agblɔ nya ɖe amegbetɔvi la ŋuti la, woatsɔe akee, ke amesi ke agblɔ nya ɖe Gbɔgbɔ kɔkɔe la ŋuti la, womatsɔe akee le xexe sia alo esi lava, va la me o.


Nya Kae Biblia Gblɔ Tso Fuɖeɖe Ŋu? Ðe Fuɖeɖe Nye Nu Vɔ̃a?\nGBE BUBU Afrikaans Albanian Alur Amerika Tokunɔgbe Amharic Arabic Arabic (Lebanon) Armenian Armenian (West) Azerbaijani Baoule Batak (Toba) Bicol Bislama Brazil Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Chiyao Cibemba Croatian Czech Dangme Danish Dutch Estonian Eŋlisi Eʋegbe Faroese Fijian Finnish Fon Frafra Franse Ga Georgian German Germany Tokunɔgbe Greek Gun Hausa Hebrew Hiligaynon Hindi Hindi (Roman) Hungarian Iban Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabuverdianu Kachin Kannada Kazakh Kikamba Kikuyu Kiluba Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Latvian Lingala Lithuanian Luganda Luo Luvale Macedonian Malagasy Malawi Tokunɔgbe Malay Malayalam Mam Maya Mexico Tokunɔgbe Mizo Mongolian Myanmar Ndebele (Zimbabwe) Ndonga Nepali Norwegian Nzema Okpe Oromo Ossetian Pangasinan Papiamento (Curaçao) Persian Peru Tokunɔgbe Pidgin (West Africa) Poland Tokunɔgbe Polish Portuguese Portuguese (Portugal) Punjabi Punjabi (Shahmukhi) Quechua (Bolivia) Quichua (Imbabura) Rarotongan Romanian Russia Tokunɔgbe Russian Réunion Creole Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spain Tokunɔgbe Spanish Sranantongo Sunda Swahili Swati Swedish Tagalog Tahitian Tajiki Tatar Telugu Tetun Dili Thai Tigrinya Tongan Tsonga Turkish Turkmen Twi Tzeltal Tzotzil Ukrainian Urdu Uzbek Uzbek (Roman) Valencian Venda Venezuela Tokunɔgbe Vietnamese Waray-Waray Welsh Xhosa Yoruba Zapotec (Quiatoni) Zulu\nTogbɔ be Biblia mezã nya “fuɖeɖe” le gɔmesese si nye be woaɖoe koŋ aɖe fugboe aƒu gbe nu o hã la, mawunyakpukpui geɖe na míenya ale si Mawu bua amegbetɔ ƒe agbee, eye vidzĩ nɔdɔme ƒe agbe hã le eme.\nAgbe nye nunana tso Mawu gbɔ. (1 Mose 9:6; Psalmo 36:9) Mawu bua agbe nu xɔasii, vi nɔdɔme ƒe agbe hã le eme. Eya ta ne ame aɖe ɖoe koŋ ɖe vi nɔdɔme aɖe ƒe agbe ɖa la, ewu ame.\nMawu gblɔ le Se si wòde na Israel-viwo me be: “Ne ŋutsuwo le avu wɔm, eye wowɔ nu vevi nyɔnu funɔ aɖe, eye wòdzi vi evɔ eƒe ŋkeke mekpɔ de hafi o, gake afɔku aɖeke medzɔ si he ku vɛ o la, ele be agɔdzelaa naxe fe si nyɔnua srɔ̃ abla nɛ; eye wòaxee to ʋɔnudrɔ̃lawo dzi. Ke ne afɔku aɖe dzɔ, si he ku vɛ la, ekema woabia agbe ɖe agbe teƒe.”—2 Mose 21:22, 23. *\nÐe Mawu atsɔ ame aɖe si ɖe fu kpɔ la ƒe nu vɔ̃ akeea?\nÐe wòagblẽ be woaɖe fu ne funɔa ƒe agbe alo ɖevia ƒe agbe ɖo afɔku mea?\nLe Mawu gbɔ la, amegbetɔ ƒe agbe dzea egɔme ne wonya fɔ eƒe fu ko. Mawu ɖee fia enuenu le eƒe Nya, Biblia, me be amee vidzĩ nɔdɔme la hã nye. Bu kpɔɖeŋu aɖewo siwo ɖee fia be Mawu medea vovototo vi si le dɔ me kple esi wodzi dome o la ŋu kpɔ.\nGbɔgbɔ ʋã Fia David wògblɔ na Mawu be: “Wò ŋkuwo kpɔm esime menye ʋukɔe.” (Psalmo 139:16) Esia fia be hafi woadzi David gɔ̃ hã la, Mawu bui amegbetɔe.\nTsɔ kpe ɖe eŋu la, Mawu ɖoe be yeade dɔ tɔxɛ aɖe asi na nyagblɔɖila Yeremiya hafi wova dzii gɔ̃ hã. Mawu gblɔ nɛ be: “Hafi mava mè wò ɖe dɔ me la, menya wò, eye hafi woadzi wò la, mekɔ ŋuwò. Metsɔ wò ɖo nyagblɔɖilae na dukɔwo.”—Yeremiya 1:5.\nBiblia ŋlɔla Luka, si nye atikewɔla la, zã Helagbe me nya ɖeka ma ke tsɔ ɖɔ vi si le dɔ me kple vi si wodzi la siaa.—Luka 1:41; 2:12, 16.\nMawu ate ŋu atsɔ ame siwo ɖe fu kpɔ la ƒe nu vɔ̃ ake wo. Ne fifia wobua agbea nu xɔasii abe ale si Mawu bunɛ ene la, ke mahiã be woabu fɔ wo ɖokuiwo atraɖii o. “Yehowa nye nublanuikpɔla kple veveseɖeamenula . . . Ale si ɣedzeƒe didi tso ɣetoɖoƒe gbɔe la, nenemae wòte míaƒe dzidadawo ɖa boo tso mía gbɔe.” * (Psalmo 103:8-12) Yehowa atsɔ ame siwo trɔ dzime bliboe tso nu vɔ̃ siwo wowɔ va yi me la ƒe nu vɔ̃wo ake wo, eye esia lɔ fuɖeɖe hã ɖe eme.—Psalmo 86:5.\nLe nya siwo Biblia gblɔ tso vi nɔdɔme ƒe agbe ŋu ta la, masɔ be woaɖe fu le esi wobui be esia ate ŋu agblẽ nu le funɔa alo via ŋu ta o.\nKe ne nɔnɔme sesẽ aɖe do mo ɖa le ɖevia dziɣi si na wòva hiã kpata be woatiae nenye be woana vidadaa loo alo ɖevia natsi agbe ya ɖe? Le go sia tɔgbi me la, ahiã be ame siwo nyaa ka la ŋutɔ natso nya me le ame si woadze agbagba be yewoana wòatsi agbe la ŋu.\n^ mm. 5 Biblia gɔmeɖeɖe aɖewo na wòdze abe se sia si wode na Israel-viwo la ku ɖe nu si adzɔ ɖe funɔa dzi, ke menye nu si adzɔ ɖe fugboea dzi o ene. Gake le Hebri ŋɔŋlɔawo nu la, se sia ku ɖe afɔku si adzɔ ɖe funɔa loo alo vi nɔdɔmea dzi la ŋu.\n^ mm. 15 Biblia na míenya be Mawu ƒe ŋkɔe nye Yehowa.—Psalmo 83:18.\nƉoe Ɖe Amewo Ɖoe Ɖe Amewo Nya Kae Biblia Gblɔ Tso Fuɖeɖe Ŋu?


Gbeƒãɖeɖe Kple Nufiafia—Wole Vevie Be Míawɔ Amewo Nusrɔ̃lawo\nYesu de se na eyomedzelawo be woayi ava wɔ amewo woanye nusrɔ̃lawo. (Mt 28:19) Esia bia be míaɖe gbeƒã eye míafia nu. Ele be mí katã míanɔ mía ɖokuiwo biam be, ‘Nu kae mawɔ be nye gbeƒãɖeɖe kple nufiafia nanyo ɖe edzi?’\nLe esi míanɔ lalam be amewo nava mía gbɔ teƒe la, ele be míadze agbagba boŋ be míadi “ame siwo dze.” (Mt 10:11) Ne míele gbeƒã ɖem la, ɖe míenɔa ŋudzɔ be míawɔ mɔnukpɔkpɔ siwo ʋu ɖi ŋu dɔ aɖi ɖase na ‘ame siwo míedo goea’? (Dw 17:17) Ale si apostolo Paulo ɖe gbeƒã kutrikukutɔe wɔe be Lidia va zu nusrɔ̃la.—Dw 16:13-15.\n“Ƒã wò nukuwo le ŋdi, eye wò alɔ megadzudzɔ o va se ɖe fiẽ” (Nyg 11:6)\nMIKPƆ VIDEO SI NYE YI EDZI NÀÐE GBEƑÃ “MADZUDZƆMADZUDZƆE”—LE VOME KPLE TSO AƑE ME YI AƑE ME, EYOME MIAÐO BIABIA SIAWO ŊU:\nLe Samuel ƒe gbe sia gbe dɔwo me la, aleke wòɖee fia be yedi vevie be yeaƒã nyateƒea ƒe kuwo ɖe amewo ƒe dzi me?\nNu ka tae wòle be míaku kutri le gbeƒãɖeɖedɔa ƒe akpa sia akpa?\nAme kawoe nàte ŋu agblɔ Fiaɖuƒegbedeasia na ne èle wò gbe sia gbe dɔwo wɔm?\nBe míawɔ amewo woanye nusrɔ̃lawo la, menye agbalẽwo ko míanɔ wo nam o. Hafi míate ŋu akpe ɖe wo ŋu woayi ŋgɔ le mawusubɔsubɔ me la, ele be míatrɔ ayi wo gbɔ zi geɖe eye míasrɔ̃ Biblia kpli wo. (1Ko 3:6-9) Ke ne míaƒe kutrikuku be míafia Fiaɖuƒe ŋuti nyateƒea amewo mele ku boo tsem o ya ɖe? (Mt 13:19-22) Ele be míayi edzi anɔ ame siwo ƒe dzi le abe “anyigba nyui” ene la dim.—Mt 13:23; Dw 13:48.\n“Medo nu, Apolo de tsii, ke Mawue nana wòtsina” (1Ko 3:6)\nMIKPƆ VIDEO SI NYE YI EDZI NÀÐE GBEƑÃ “MADZUDZƆMADZUDZƆE”—LE DUTOƑO KPLE AMEWO WƆWƆ NUSRƆ̃LAWO, EYOME MIAÐO BIABIA SIAWO ŊU:\nAleke Solomon kple Mary de tsi nyateƒea ƒe ku si woƒã ɖe Ezekiel kple Abigail ƒe dzi me?\nTaɖodzinu kae wòle be wòanɔ mía si le gbeƒãɖeɖedɔa ƒe akpa sia akpa si me dutoƒoɖaseɖiɖidɔa hã le la me?\nNu kae míawɔ wòafia be míaƒe taɖodzinu koŋue nye be míafia nyateƒea amewo?\nƉoe Ɖe Amewo Ɖoe Ɖe Amewo Gbeƒãɖeɖe Kple Nufiafia—Wole Vevie Be Míawɔ Amewo Nusrɔ̃lawo


Yakob De Asixɔxɔ Gbɔgbɔmenuwo ŋu\nGbetakpɔxɔ—Tata Si Míesrɔ̃na | October 15, 2003\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Greek Hiligaynon Hungarian Igbo Italian Lithuanian Malagasy Persian Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nNYAƲIƲLI kple afɔku yɔ Yakob ƒe agbe me. Dzi si nɔ eƒe vedzɔa kum be yeawui la ƒoe ɖe Yakob nu be wòasi adzo. Le esi woatsɔ nyɔnuvi si wòlɔ̃ la anɛ be wòaɖe teƒe la, woblee de ame bubu aɖe ɖeɖe me gbã si na be wova zu srɔ̃ ene ɖela mlɔeba si he kuxi gbogbo aɖewo vɛ nɛ. (Mose I, 30:1-13) Ewɔ dɔ ƒe 20 sɔŋ na ŋutsu aɖe si nɔ ebam la. Ete kame kple mawudɔla aɖe si wɔe be wòzu wɔametɔ. Wodɔ vianyɔnu gbɔ sesẽe, viaŋutsuwo yi ɖatsrɔ̃ amewo, eye via kple srɔ̃a siwo wòlɔ̃na vevie ƒe ku na wòfa avi. Esi dɔwuame ƒoe ɖe enu be wòaʋu le eƒe amegãkuɣi la, eʋu eme be yeƒe ŋkekewo ‘mesɔ gbɔ o eye yekpe hiã geɖe le wo me.’ (Mose I, 47:9) Le nusiawo katã me la, Yakob nye gbɔgbɔmeme si ka ɖe Mawu dzi. Ðe eƒe xɔsea zu dzodzroa? Nukawoe míate ŋu asrɔ̃ tso nusiwo me Yakob to la dometɔ ʋɛ aɖewo ko me dzodzro me?\nEto Vovo Kura tso Nɔvia Gbɔ\nNusi he masɔmasɔ de woa kple nɔviaŋutsua domee nye be Yakob de asixɔxɔ gbɔgbɔmekesinɔnuwo ŋu, gake Esau ya gbe wo. Yakob tsɔ ɖe le nu si wobla kple Abraham me vevie eye wòtsɔ eɖokui ɖo anyi na ƒome si Mawu tia be woanye hadomenyila la dzi kpɔkpɔ. Esia wɔe be Yehowa ‘lɔ̃e.’ Yakob nye “ame fafa,” si fia be nɔnɔme nyui le esi. Esau ya to vovo eye metsɔ ɖeke le eƒe gbɔgbɔmedomenyinua me o, si wɔe be wòdzrae na Yakob hotsɔkpoe. Yakob xɔ nusi nye etɔ esi Mawu da asi ɖe edzi nɛ eye wòxɔ yayra si nye nɔviaŋutsua tɔ hafi la, Esau do dɔmedzoe helĩhelĩ. Esia wɔe be Yakob dzo le nusiwo katã wòlɔ̃ la gbɔ, gake nusiwo dzɔ ɖe eyome la na dzi gaɖo eƒo ake.—Maleaxi 1:2, 3; Mose I, 25:27-34; 27:1-45.\nLe drɔ̃e aɖe me la, Mawu ɖe mawudɔla siwo nɔ aŋutsrɔe, alo “atrakpui si tso anyigba yi ɖatɔ dziƒo,” liam le dzi yim nɔ ɖiɖim fia Yakob hegblɔ be yeakpɔ Yakob kple eƒe dzidzime ta. “Woayra anyigba dzi dukɔwo katã le mia kple wò dzidzimeviwo me. Manɔ anyi kpli wò, eye afisiafi, si nayi la, makpɔ dziwò, eye mana nagatrɔ ava anyigba sia dzi. Elabena nyemagblẽ wò ɖi, vaseɖe esime mawɔ nya, siwo megblɔ na wò la dzi o.”—Mose I, 28:10-15; NW ƒe etenuŋɔŋlɔ.\nŊusẽdoame ka gbegbee nye si! Yehowa ɖo kpe edzi be ŋugbe siwo katã yedo na Abraham kple Isak la ahe gbɔgbɔmeyayrawo vɛ na Yakob ƒe ƒomea. Wona Yakob nyae be mawudɔlawo ate ŋu asubɔ amesiwo ŋu Mawu kpɔ ŋudzedze ɖo, eye woka ɖe edzi nɛ be Mawu akpɔ eta. Le ŋudzedze si Yakob kpɔ ɖe esia ŋu me la, eka atam be yeawɔ nuteƒe na Yehowa.—Mose I, 28:16-22.\nYakob mexɔ Esau ƒe domenyinu la akpasesẽe o. Do ŋgɔ na ŋutsuviawo dzidzi la, Yehowa gblɔ be “tsitsitɔ asubɔ ɖevitɔ.” (Mose I, 25:23) Ame aɖewo abia be: ‘Ne ɖe Mawu na wodzi Yakob gbã la, manɔ bɔbɔe awu o mahã?’ Nusi dzɔ emegbe fia nyateƒe vevi aɖewo. Mawu mekpɔtɔa yayrawo ɖi na amesiwo sena le wo ɖokui me be yewoe dze nɛ la o, gake evea amesiwo wòtia la nu. Esia wɔe be wotsɔ ŋgɔgbevinyenyea na Yakob, ke menye nɔviaŋutsu tsitsitɔ si mede asixɔxɔ eŋu o la o. Nenema ke esi dzɔdzɔme Yuda dukɔa ɖe nɔnɔme si sɔ kple Esau tɔ fia ta la, wona gbɔgbɔ me Israel va xɔ ɖe wo teƒe. (Romatɔwo 9:6-16, 24) Ƒomedodo nyui me nɔnɔ kple Yehowa egbea metoa domenyinu aɖe si ŋuti womedze agbagba aɖeke le o la me vana o, ne eɖanye ƒome alo nuto aɖe si me mawuvɔ̃lawo le mee wodzi ame le gɔ̃ hã. Ele be amesiwo katã axɔ Mawu ƒe yayrawo nadze agbagba be yewoanye mawumeme siwo dea bubu vavã gbɔgbɔmenuwo ŋu.\nEsi Yakob ɖo Paddan-aram be yeadi srɔ̃ tso ye ƒometɔwo dome la, edo go Raxel, si nye nyruia Laban ƒe vinyɔnuvi le vudo aɖe to eye Yakob ɖe kpe gã si woɖo enu la ɖa hedu tsi na lã siwo kplɔm Raxel le la. * Raxel ƒu du yi aƒeme ɖagblɔ Yakob ƒe vava ŋu nya, eye Laban wɔ kaba be yeava kpee. Ne kesinɔnu siwo Laban ƒe ƒomea xɔ tso Abraham ƒe subɔviwo si lae wòsusu be yeakpɔ la, ke eble eɖokui, elabena asiƒuƒlu koe Yakob tsɔ vɛ. Gake edze ƒã be Laban kpɔ nane si wòate ŋu azã—eyae nye dɔwɔla dovevienu.—Mose I, 28:1-5; 29:1-14.\nYakob gblɔ nya si wòlé ɖe asi. Míenya ne egblɔ alesi wòwɔ xɔ ŋgɔgbevinyenyea ya o, gake esi Laban se “nya, siwo katã dzɔ la,” egblɔ be: “Nɔvinye kpamkpam nènye.” Agbalẽnyala aɖe gblɔ be woate ŋu abu nyagbɔgblɔ sia be enye dzidedeƒoname vividodoɖeameŋutɔe be Yakob natsi anyi alo be ƒometɔnyenye bia tso Laban si be wòakpɔ eta. Aleke kee nyaa ɖale o, eteƒe medidi hafi Laban bu mɔ si nu woaba nyruiyɔvia atoe ŋu o.\nLaban do nusi ava nye nyaʋiʋli le ƒe 20 siwo gbɔna me la ɖa. Ebia be: “Nɔvinye nènye! Ðe nàwɔ dɔ nam dzodzroa? Gblɔe nam, nuka lanye wò fetu?” Togbɔ be Laban wɔ eɖokui abe nyrui, dɔmenyola ene hã la, etrɔ ƒomedodo si le woa kple Yakob dome zu dɔwɔɖoɖo tɔ. Esi wònye Yakob lɔ̃ Raxel ta la, eɖo eŋu be: “Masubɔ wò ƒe adre le Raxel, wò nyɔnuvi ɖevitɔ la ta.”—Mose I, 29:15-20.\nWotoa tabianuawo nana ŋugbetɔa ƒometɔwo dzi ɖoa kpe srɔ̃ɖeŋugbedodo dzi. Mose ƒe Sea va bia emegbe be woana klosalo sekel 50 ɖe ɖetugbi leaƒe si dome wogblẽ ta. Agbalẽnyala Gordon Wenham xɔe se be esia nye “tabianu si xɔ asi wu ɖesiaɖe” gake akpa gãtɔ “ɖiɖi ɖe anyi wu nenema.” (Mose V, 22:28, 29) Yakob mate ŋu axee o. Ebia be yeasubɔ Laban ƒe adre. Wenham yi edzi be: “Esi wònye sekel afã kple sekel ɖeka (si anɔ sekel 42 va ɖo 84 le ƒe adre me) ye woxena na subɔviwo ɣletikukui le blema Babilon ƒe ɣeyiɣiwo me ta la, nu gbogbo aɖe wònye nam Yakob le Laban ɖe Raxel ta.” Laban lɔ̃ ɖe edzi enumake.—Mose I, 29:19.\nƑe adre nɔ na Yakob abe “ŋkeke aɖewo ko” ene le alesi gbegbe wòlɔ̃ Raxel ta. Le esia megbe la, ebia be woatsɔ yeƒe ŋugbetɔ na ye, gake menya aye si wɔm Laban ya le o. Kpɔ alesi eƒe mo akae esime wòva de dzesii le ŋufɔke be menye Raxel ye va mlɔ ye gbɔ o, ke boŋ eda Lea ye ɖa! Yakob bia be: “Nuka enye si nèwɔ ɖe ŋunye? Alo menye Raxel ta mesubɔ wò ɖo oa? Nukaŋuti nèblema?” Laban ɖo eŋu bena: “Menye míaƒe kɔ be, woatre ɖevitɔ ɖeɖe na xoxoetɔ o. Ne èwu kwasiɖa sia nu la, ekema matsɔ eya hã na wò ɖe dɔ, si nagawɔ nam le ƒe adre bubu me la nu.” (Mose I, 29:20-27) Esi wɔna aɖeke meganɔ Yakob ŋu o eye mɔ̃ ɖee ta la, ɖeko wòle be wòalɔ̃ ɖe nusi woɖo eŋku me la dzi ne edi be yeaɖe Raxel godoo.\nTo vovo na ƒe adre gbãtɔawo la, vevesese sɔŋ ye nɔ evelia me. Alekee Yakob aŋe aɖaba aƒu Laban ƒe ayemenu vɔ̃ɖi sia dzi? Eye ɖe wòatsɔe ake Lea, amesi wɔ nu le ɖekawɔwɔ me kple aye sia? Le nyateƒe me la, Laban metsɔ ɖeke le etsɔme kuxi siwo me wòkplɔ Lea kple Raxel dee me kura o. Ðokuitɔdidie nɔ vevie nɛ wu. Ŋuʋaʋã va kpe ɖe dziku si nɔ anyi la ŋu esime Lea dzi ŋutsuvi ene tsiã ɖe wo nɔewo nu, evɔ Raxel ya tsi ko. Emegbe, le alesi gbegbe Raxel di be viwo nanɔ ye si ta la, etsɔ eƒe kosi na be wòadzi vi ɖe ye teƒe, eye le ŋuʋaʋã me la, Lea hã wɔe nenema. Esia wɔe be srɔ̃nyɔnu 4 kple vi 12 va nɔ Yakob si, eye dzidzɔ aɖeke menɔ ƒomea me o. Ke hã, Yehowa ya nɔ dukɔ gã aɖe wɔm tso Yakob me.—Mose I, 29:28–30:24.\nTogbɔ be Yakob nɔ tetekpɔwo me tom hã la, ekpɔe be Mawu li kpli ye abe alesi wòdo ŋugbee ene. Laban hã kpɔe nenema, elabena lã ʋɛ siwo nɔ esi hafi Yakob va la dzi ɖe edzi le nyruiayɔvi la ƒe kpɔkplɔ te. Esi Laban medi be Yakob nadzo o ta la, ebiae be wòagblɔ fetu si wòadi be yeaxɔ ne eyi edzi subɔ ye la na ye, eye Yakob bia be yeaxɔ lã siwo ƒe amadede ato vovo kura le Laban ƒe lãhawo dome la. Wogblɔ be le nuto ma me zi geɖe la, alẽwo nɔa ɣie eye gbɔ̃wo nɔa yibɔɔ alo braɔn; ʋɛ aɖewo koe nɔa ŋɔtaŋɔta. Eyata esi Laban bui be asiƒoƒo sia ade ye dzi la, elɔ̃ enumake eye wòɖe eƒe lã siwo ƒe amadede to vovo la katã ɖe aga ale be woaga tsaka kple esiwo le Yakob ƒe kpɔkplɔ te o. Edze ƒã be ebui be Yakob makpɔ nu boo aɖeke tso ɖoɖo sia me o eye be made gbɔ̃vi kple alẽvi 20 le alafa me si nyea blema alẽkplɔla mawo ƒe fetu la nu kura o. Gake Laban mebui nyuie o, elabena Yehowa nɔ kple Yakob.—Mose I, 30:25-36.\nLe Mawu ƒe amekpɔkplɔ te la, lãwo dzi vi siwo nɔ lãmesẽ me nyuie siwo ƒe amadede dim Yakob nɔ la. (Mose I, 30:37-42) Aɖaŋumɔnu si wòto be woadzi la mele dzɔdzɔme nu o. Ke hã agbalẽnyala Nahum Sarna ɖe eme be, “le dzɔdzɔmeŋutinya nu la, ate ŋu adzɔ be woadzi lã ƒomevi si dim wole to . . . lã siwo ƒe amadede le ɖeka evɔ domenyiŋusẽfianu si naa wodzia vi siwo ƒe amedede toa vovo le wo me la ƒe asiyɔyɔ eƒomevi si hã me domenyiŋusẽfianu ma tɔgbe le me si ate ŋu ana woadzi vi siwo ƒe amadedewo le ŋɔtaŋɔta” eye “eye wote ŋu kpɔa lã siawo dzea sii le alesi . . . wote ŋu dzina esiwo ƒe amadede to vovo na wo tɔ kabakabae me.”\nEsi Laban de dzesi alesi nuawo va le yiyimee la, ete kpɔ be yeatrɔ ɖoɖoa ku ɖe lã siwo azu nyruiayɔvi la tɔ ŋu—be esiwo ƒe agbalẽ me fli to la ko, alo esiwo le ŋɔtaŋɔta la ko, alo esiwo tso kpɔ la ko nanye etɔ. Eya ŋutɔ ƒe viɖewo ko dimee wònɔ, gake aleke kee Laban ɖatrɔ ɖoɖoae o, Yehowa kpɔ egbɔ be Yakob kpɔ dzidzedze godoo. Aɖukli koe Laban ɖuna. Eteƒe medidi o kesinɔnu, lãhawo, subɔvi, kposɔ, kple tedzi gbogbo aɖe va su Yakob si, menye to eƒe aɖaŋumɔ aɖeke dzi o, ke boŋ le esi Yehowa le megbe nɛ ta. Eva ɖe eme na Raxel kple Lea emegbe be: “Mia fofo blem, eye wòɖɔ li nye fetu zi ewo; ke Mawu meɖe mɔ nɛ be, wòawɔ vɔ̃ ɖe ŋunye o. . . . Ale Mawu xɔ lãha blibo le mia fofo si hetsɔ nam.” Yehowa ka ɖe edzi na Yakob hã be Yekpɔ nusiwo katã wɔm Laban nɔ gake megatsi dzi o. Mawu gblɔ be: “Trɔ yi ɖe wò anyigba dzi kple ƒowòmetɔwo gbɔ, eye mawɔ nyui na wò.”—Mose I, 31:1-13; 32:10.\nEsi Yakob do le ametrɔtomela Laban si me mlɔeba la, eɖo ta aƒe. Togbɔ be ƒe 20 va yi hã la, egakpɔtɔ vɔ̃na na Esau, eye vɔvɔ̃a gaɖoe wu esime wogblɔ nɛ bena Esau kplɔ ame alafa ene ɖe asi gbɔna ekpe ge. Nukae Yakob ate ŋu awɔ? Esi wònye gbɔgbɔmeme si kana ɖe Mawu dzi ɣesiaɣi ta la, ewɔ nu le xɔse me. Edo gbe ɖa, heʋu eme be yemedze be Yehowa nanyo dɔme na ye o eye wòɖe kuku na Mawu be woaɖe ye kple yeƒe ƒomea tso Esau si me le Eƒe ŋugbedodoawo ta.—Mose I, 32:3-13.\nEmegbe nusi menɔ mɔ kpɔm na o la dzɔ. Amedzro aɖe, si wòva dze sii emegbe be mawudɔlae la, te kame kple Yakob le zã me, eye wòka asi Yakob ƒe aligo ŋu ale be wòɖɔli. Yakob gbe be yemaɖe asi le mawudɔla la ŋu o negbe ɖe wòyra ye gbã hafi. Nyagblɔɖila Hosea gblɔ emegbe be Yakob ‘fa avi, eye wòƒo koko nɛ.’ (Hosea 12:3-5; Mose I, 32:25-30) Yakob nyae be nu si wobla kple Abraham la ƒe me vava to eƒe dzidzime dzi tae yekpɔ mawudɔla la do ŋgɔ ɖo. Eyata edo vevie nu le kametetea me eye woyrae. Ɣeyiɣi siae Mawu trɔ eƒe ŋkɔ be Israel, si gɔmee nye “Amesi Te Kame (Kutrikula) Kple Mawu,” alo “Kametela Kple Mawu.”\nÀlɔ̃ Be Yeate Kamea?\nMenye kametete kple mawudɔla kpakple ɖekawɔwɔ kple Esau koe nye kuxi siwo gbɔ wòle be Yakob nakpɔ o. Ke hã, nudzɔdzɔ siwo ŋu míeƒo nu tsoe le afisia la ɖe amesi ƒomevi wònye la fia. Esi Esau ya mete ŋu nɔ te ɖe dɔwuame vi aɖe nu tsɔ kpɔ eƒe ŋgɔgbevinyenye tae o la, Yakob ya ʋli vevie le eƒe agbemeŋkekewo katã me eye wòte kame kple mawudɔla gɔ̃ hã be yeaxɔ yayra. Abe alesi Mawu do ŋugbee ene la, efia mɔ Yakob eye wòkpɔ eta hã si wɔe be wòva zu amesi me dukɔ gã aɖe dzɔ tso kple Mesia la tɔgbui.—Mateo 1:2, 16.\nÀlɔ̃ be yeado vevie nu, aʋli le kpɔɖeŋumɔ nu, be Yehowa nakpɔ ŋudzedze ɖe ye ŋua? Kuxiwo kple kplamatsedonuwo sɔŋ ye xɔ amesiwo di be yewoawɔ Mawu ƒe lɔlɔ̃nu la ƒe agbe me egbea, eye ɣeaɖewoɣi la, enyea nu sesẽ ŋutɔ be woawɔ nyametsotso nyuitɔ. Gake, Yakob ƒe kpɔɖeŋu nyui la nye ŋusẽdonu nyui aɖe na mí be míalé teƒeɖoɖo si ƒe ŋugbe Yehowa do na mí la me ɖe asi sesĩe.\n^ mm. 9 Gododoa sɔ kple esime Yakob dada, Rebeka, na tsi Eliezer ƒe kposɔwo wono la tɔ. Emegbe Rebeka ƒu du yi aƒeme ɖagblɔ be amedzro aɖe va dze yewo. Esi Laban kpɔ sikanu siwo wona nɔvianyɔnua la, eƒu du yi ɖakpe Eliezer.—Mose I, 24:28-31, 53.\n[Nɔnɔmetata siwo le axa 31]\nYakob ʋli vevie le eƒe agbemeŋkekewo katã me be yeaxɔ yayra\nNyametsotsowo Wɔwɔ—Kuxi si Nu Womate Ŋu Asi Le O\nAleke Nàwɔ awɔ\nNyanyuia Le Ku Tsem le São Tomé Kple Príncipe\nMina Ðokuidziɖuɖu Nakpe Ðe Miaƒe Sidzedze ŋu\nBe Nàxɔ Dziɖuɖufetua La, Ðu Ðokuiwò Dzi!\nSɔhɛwo, Mizɔ Alesi Dze Yehowa\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 15, 2003\nGBETAKPƆXƆ—TATA SI MÍESRƆ̃NA October 15, 2003